Lifan-Z/Chinese-poetries-txt huggingface dataset:
失身杯酒莫追尤，烂醉生涯尽自由。可倚何须鹦鹉赋，相逢且解骕骦裘。今无客入扬雄巷，终有人题李白楼。却笑三闾太憔悴，独醒犹作畔牢愁。
真洪蒋魏继沦终，天肯忧人国欲空。众口生憎来论学，诸贤死不解和戎。良图已付悲歌外，旧恨祇留奏稿中。拟续八哀才思短，剩将双泪洒松风。
九折羊肠片纸间，机心觌面险于山。是非喻马一儒墨，得失争蜗两触蛮。危似楚兵临汉堑，急如齐客度秦关。良图邂逅何分别，莫诧争雄衣锦还。
积雨多妨喜晚晴，幽禽足足傍檐鸣。迎风远岸松声近，背日阴池树影明。亲有余年方赖禄，国无长算幸渝平。此生错料吾犹可，只恐风尘未肯清。
易言不动工夫密，书说惟微体段彰。仙谩有方求气母，禅非无见指心王。灵根本要行藏在，槁木宁于应感妨。一语何思千古训，莫言为陆背程张。
赖得人间念已灰，省身克己问参回。事随缘法安排去，病向根源点检来。布袜青鞋资懒散，笔床茶灶恣徘徊。偷忙不住提撕着，猛可投机亦俊哉。
逐字笺来学转难，逢人个个说曾颜。那知剥落皮毛处，不在流传口耳间。禅要自参求印可，仙须亲炼待丹还。卖花担上看桃李，此语吾今忆鹤山。
力学求心苦未安，蓬窗赖得小盘桓。醉知叉手矜持易，过似科头点检难。静定工夫忙里试，和平气象怒中看。亨涂失脚人何限，始信颜回乐一箪。
君从何处叩玄扃，耳学纷纷莫浪听。刬尽念头方近道，扫空注脚始明经。见闻日富祇尘积，涉历年深似酒醒。不必但疑禅背理，请君细读信心铭。
此是渊明向上人，少年早已谢簪绅。谈优雅号周禅客，意散宜称谢道民。书疏苦无多字数，岁时但觉两情亲。寒窗欠我煨炉语，久办青鞋拟乞身。
竹叶初闻似雨声，禁林未晓已通明。朱楼屈曲栏先湿，紫殿参差瓦欲平。冰砚笔随花片起，风檐幔点蕊珠轻。堂名不枉人间说，此际真如玉琢成。
空餐无补负公家，此志虽存鬓已华。每向客怀红踯躅，不贪郎对紫薇花。宽心可要流香酒，圆梦何须正焙茶。手板便还丞相去，吾侪活计只桑麻。
少日因贫强觅官，于今悔掷钓鱼竿。宫袍岂似陀尼暖，厩马何如款段安。准易莫教玄尚白，奏篇还要炳于丹。得归须谒严陵去，梦已先经七里滩。
此礼今于古庶几，厖眉共席意依依。儿携竹笠翁藜杖，主带朝冠客布衣。饮不尽觞瓢挈去，食犹余胾叶包归。已分镂本随人看，闻说今年僻字稀。
梅花落尽柳将舒，池水冬深只尺余。亭欠扫除多败叶，园随高下长新蔬。典刑如在松加爱，意思相关草莫锄。庆朔堂前诗一首，旧碑元是后来书。
为吏常嗟七不堪，偷闲时到小池南。去来共浴凫千百，高下相呼鹊二三。春放新红梅点点，霜余旧绿草毵毵。云边数阵鸦归后，远树如山日半含。
浮世堪嗤似戏场，尘编无限记兴亡。百年不了窗明暗，一觉宁论夜短长。空谷老天休浩叹，今人古月谩相望。眼前翻覆祇如许，隠几何妨静炷香。
入夜新凉乍满襟，檐前花竹弄清阴。好时好日随缘住，非月非风得趣深。书到七篇偏有味，诗留千载待知音。从来一点圆明处，不是禅心是本心。
休放闲愁到酒边，眼前亏欠是良缘。六王才毕秦关失，二寇俱平晋社迁。月满一轮须渐破，屋留三瓦莫教全。谁名缺减人间世，虽道胡僧也自贤。
野店相依门向背，牧童对语岸东西。草枯白见樵成径，木落红随叶入溪。色有浅深峰远近，影无长短树高低。眼前好句闲收拾，归到书窗却自题。
老树菌生铺兔目，断蹊泥湿印牛蹄。山僧渡水双携履，野客归村独杖藜。群鸟争枝声上下，孤松夹涧影东西。行吟注意搜诗料，欲近前溪路忽迷。
生涯莫要问如何，且卧牛衣醉浊醪。仕已何妨三令尹，是非元自一东坡。拾遗儿去看鱼笱，廷尉门荒设雀罗。百卉不论红与紫，看花时少叶时多。
寒窗弄笔日娱嬉，品格高低问孰知。古貌古心空自许，散歌散传不能奇。但参言句禅差是，要入文章录却痴。谁道二郎吟可学，支颐摇膝笑龟儿。
世味更尝百念轻，眼前何辱又何荣。宁教鬼解揶揄汝，不许人能驾驭卿。跃马卧龙皆梦事，焚香弄镜了余生。春残雨水差沾足，却愿从今米价平。
身外荣枯时与命，眼前好恶古犹今。不须指拟文章力，且要消除人我心。贫甚可无餐玉法，闲多好和玩珠吟。春残任待花饶笑，竹几蒲团味自深。
静退虽知趣味殊，终然习气未全除。有无对境宜俱遣，梦觉何时解一如。得力要须生处熟，用工最怕密中疏。莫教草草匆匆去，却恐从前枉读书。
分剂元无欠与余，化工最巧是乘除。壮怀何必风云入，净念须看露电如。玄在不妨雄拓落，诗成自笑甫狂疏。新来一事尤堪讶，眼已眵昏学草书。
当年瑞节庆虹流，冷落如今阅几秋。鼓腹遗民犹诧说，攀髯诸老更谁留。玉梅枝上春长在，金粟堆边云正愁。追记鹄袍陪拜日，晓风黄伞望宸旒。
拏舟早已向三韩，莫放天风解引还。九转黄芽先白雪，千年翠甗后红斑。棋无尽算仙犹著，性要全空佛未闲。得路不须愁险绝，看他脚力尽时山。
故人千载隔幽明，昨夜踌躇过数更。握手不知为已死，掀髯犹更话无生。海山兜率归何乡，漳浦咸阳寤自惊。拥被长吟天未晓，满檐落月泪如倾。
为道难言不著书，但知日用是根株。当筵自昔倾龙象，嗣法何人识马驹。六学即今皆剿说，一齐孤立可长吁。犀斜南谷穷愁骨，仙境能谈旧事无。
逍遥而下是全书，渔父诸篇却不如。意外形容辞独至，句中脉络字无虚。机锋颇似禅三昧，根极祗求性一初。千古濠梁同会面，子真知我我知鱼。
见彻深微字字精，五千言在与谁明。事因借喻多成谤，经不分章况立名。数十有三元是一，道虚无实始为盈。苏云近佛非知老，老说长生佛不生。
庄列源流本一宗，微言妙趣不妨同。但知绝迹无行地，岂羡轻身可御风。二义乖违刘绝识，八篇参校湛何功。就中细细为分别，具眼应须许此翁。
千金求得自河间，此记尤奇似五官。文苦聱牙精识少，物穷纤悉辨名难。牙围以后图方见，口义于今缺不完。师说幸然无失坠，书成只恨鬓凋残。
青牛车后抱关翁，师已西游道却东。著论九篇今独在，命名一字古无同。不知身老传谁氏，可爱文奇似考工。博大真人庄所敬，寥寥千载想宗风。
少日无端苦学诗，倚楼面壁总成痴。断无子美惊人语，差似尧夫遣兴时。最上宗风埋没久，新来家数见闻知。吾生恐被师传误，自比灵云更不疑。
至学玄谈理最微，负门粗细有谁知。蛇生弓影心颠倒，马龁萁声梦转移。须信风幡元不动，能如水镜却无疵。咸经四字分明训，截断憧憧未感时。
应世只愁一著差，少曾苦学鬓今华。爱牛因见无伤也，喻马还非俱是耶。工苦从人夸腹稿，发明自我看心花。蝇头蜗角人间事，回首惊看似乱麻。
白云深处卧元英，莫问卿君与我卿。说向老禅成寐语，误他壮士为虚名。镂脂须信文徒巧，隔膜只愁性未明。空忍饥穷吟乐府，也疑太祝似心盲。
老去田翁多狎友，年来观主换新衔。缘溪竹杖时行散，面壁蒲团渐放参。休梦笔花寻砚滴，但看贝叶守灯龛。清朝越绋将修礼，留滞何妨似史谈。
非晋非唐落魄袍，人生行乐不知他。可曾痴说飞霞佩，那肯吟思叠雪罗。带眼减多癯已甚，布毛吹尽意如何。溪邻更有笭箵伴，时整蓑衣共缉莎。
初服能寻恨已迟，便如野鹿脱拘维。闲因解带迎风处，冻忆穿靴立雪时。老守渔蓑随分乐，古多蝉冕叹机危。不知穷苦哦诗相，破帽从前略似谁。
新秧成段见连连，风弄轻柔雨后鲜。细出水如青缕线，平铺田似绿毛毡。国贫民困忧无日，身远心存冀有年。试问维鱼谁入梦，牧童三五涧头眠。
竹根墙下一灯龛，旧事伤心未易谈。十颂尚留禅髓在，诸方应作话头参。高情写入阳春调，远望吟思落日酣。魔种纷纷堪可笑，得君点破料知惭。
连日非无数点飞，滨溪底见响舂机。甘霖君已吟成卷，炎赫吾方汗湿衣。雷邑未能均泽施，龙君可要逐方祈。笺天更仗伊谁力，外史臣惭似螘微。
布谷催耕叹雨干，诸贤欢咏我辛酸。瓢分不到田犹涸，琴化虽均天作难。底要岁遗三九食，但为民几一分宽。未县龙骨鱼无梦，那得新租上送官。
声华六馆压群雄，独坐皋比信国工。弟子三千徒共喜，法筵第一义尤公。我开荐口惭如愈，守自知名盍敬融。料得芹香留不住，会须班入大明宫。
晴云卷尽雨云飞，多谢元工已转机。恳切敷陈绿封事，殷勤持送紫霞衣。十连如佛仁均施，一念于民福可祈。秧马既闲青遍野，摇摇争弄晚风微。
少陵那肯缚微官，谩结陶庐杂市阛。五客昂藏图素壁，一翁偃蹇对青山。我因月忆人千里，公比云居僧半间。老去得闲应浪喜，何如未老已先闲。
恰喜长房儿纳妇，兰堦又报送麒麟。一夔四海名千载，三凤诸孙见七人。新缀锦绷饶献笑，賸留宝砚要分珍。太翁从此应投镊，却许貂金映鬓银。
含饴方乐燕嘉宾，画果犀钱胜擘麟。老凤递看雏凤好，犹龙行见共龙人。孙夸奇骨硗如玉，翁喜庞眉从以珍。产有万金谁敌此，他山何羡器车银。
幕画如兄有异才，岭南声价动诸台。登龙尾道呼班去，为鳄鱼州守印来。定有赏音相料理，何妨进卷小徘徊。遥知得意行吟处，傍柳堤看菡萏开。
救楮为谋意甚忠，人间岂不愿流通。未论子母权轻重，无奈官民价异同。产计高低藏自可，用难节缩出何穷。秤提须信无奇策，贱则因多少则穹。
学问功深笔砚灵，南来题咏遍吾闽。诗书礼乐宗元帅，俎豆衣冠友昔人。颜色如存满梁月，襟怀长想浴沂春。新成翚革添吟句，传入图经字字珍。
五老峰前草自灵，若为封裹入南闽。锦囊有句知难弟，玉帐多情寄野人。云脚似浮庐瀑雪，水痕堪鬭建溪春。龙团拜赐前身梦，得此烹尝胜食珍。
学苦功深老更癯，储闱一念许渠渠。抡才合作金闺彦，忠国无逾宝鼎书。未见龙图携处士，但闻狗监荐相如。明时主相求贤急，指日香名入诏除。
琼筵追补庆樗庵，寿宿荧荧耀斗南。诗胜卢仝酬马异，客无李四与张三。颜红鬓白国元老，眼赤腰黄世美谈。索和多惭供狗尾，公如大楚仆毛聃。
但喜僧歌不坏庵，可曾佞佛学和南。溪深却有鹂千百，城远何妨家两三。诗未能工多颣句，书无高论总常谈。身穷久欲逃名姓，任把秦儋作史聃。
事师如父理云然，到底难忘讲席前。身在必忧惟忌日，义存虽死似生年。亲祠执奠疑容见，浅学孤恩枕膝传。长愧后生香一瓣，玉楼十二抵三千。
生生化化果何如，物类虽殊气不殊。疏密尚留松脉理，嵁岩却是石肌肤。今身肯羡陈三品，往事堪羞秦大夫。𣃁药仙翁何处问，云根还似树根无。
星履班头跨锦鞯，乞身玉座赋归田。当行两制文章老，来处三壶功行仙。生比莱公过半月，占求尚父恰今年。先皇法从新皇忆，须落前衔拜榻前。
宸奎辉映画堂深，瑞旦华筵酒满斟。三凤七雏樽捧玉，双鱼九銙带横金。未须人诧耆英会，更看公求耄老箴。却此赵州行脚后，百三十岁主禅林。
太白前身锦绣肠，字书搜尽入篇章。作归田赋辞兰省，取半山诗扁草堂。自拟百围庄散木，不夸五柞汉长杨。却愁金殿催班去，风舞槐龙影正凉。
狨鞍更合破花鞯，挥手归寻种玉田。琢句工如贾岛佛，引杯豪似翰林仙。作蝇头字无虚日，辞豹尾班不待年。活底寿星公即是，轻安尤胜古希前。
九袠筵开喜更深，金杯从客十分斟。新词岁岁歌县矢，回启人人得碎金。短韵岂堪勾白句，初心却似欠韩箴。如公总是书融化，椰腹多于汉学林。
野客相过坐马鞯，论谈大半是农田。生惭弧矢为男子，老脱簪裳似散仙。锦卷新词歌永日，茅檐小酌胜常年。痴因好佛蒙嗤诮，更敢夸张灵运前。
老去劬劳念转深，一樽聊尔可曾斟。中年为拙辞宫锦，晚岁虽贫笑汞金。破被与儿眠似铁，败毡留客坐如箴。多情曲意加题品，错比唐溪与晋林。
谁道林花不是鞯，山如奔马下平田。哦诗不记身投老，对酒犹狂兴欲仙。勾漏丹砂寻旧令，云安曲米问长年。如翁一事尤痴绝，醉却逃禅绣佛前。
胜败如棋阅世深，夏商犹尔况戈斟。痴人倚柱思全璧，达士挥锄不顾金。颖自忉㦬宜愈传，酒何殃咎要皮箴。过从怕听闲言说，闻早移家避入林。
溪南溪北鸟相呼，听雨看云足自娱。不羡笔书黄纸尾，但吟诗撚白髭须。身谋只合交猿鹤，眼见浑如掷雉卢。堪笑少陵高自比，到头老大始知愚。
县知书卷饱撑肠，一倡殷勤十和章。茅卷三重怜杜屋，株高八九羡韩堂。利名谁信为缰锁，圣知人犹比桁杨。万事不如祇浩饮，葡萄切莫换西凉。
古树婆娑谁手种，有藤缠络似髯垂。但看窗草求溪意，自觉庭楸欠愈诗。才拙岂能酬郢曲，心降但合靡齐旗。吟渠却羡公家柞，短韵长篇句句奇。
春谷因榕费苦吟，为怜夹道绿阴阴。身藏岩涧风霜老，名入图经岁月深。北客未知题咏少，南州莫向字书寻。鶑啼庭叶曾留句，独有河东柳赏音。
本自无须学撚须，此于止观事何如。诗家格怕无僧字，圣处吟须读佛书。得趣藕花山下去，逃名枯木众中居。早梅咏得师谁是，见郑都官却问渠。
款乃溪干入听时，忽传新集到柴扉。自惭我老眠云惯，遥羡君吟弄月归。正始余音何寂寞，四灵苦思尽光辉。当行家数今谁是，消得渠侬论锦机。
亭后千寻屴崱峰，亭前万里见晴空。山藏落照生新月，海涨轻涛带晚风。世事浮云变今古，客游镵石遍西东。近檐溜雨霜皮柏，却是渠曾识晦翁。
放眼久知亭外景，连朝苦恨雨昏昏。红飘落桂浑如雪，青失平林总是云。与世相忘真有道，休官曾不待移文。玉堂天上空回首，白发追寻我愧君。
清晓秋声枕上闻，倚栏顿觉失眵昏。潮分新水添池水，山放晴云换雨云。翠洗方壶如着色，稻摇平野自成文。荷枯菊少梅全未，风叶萧萧对竹君。
清班早见扬休立，自诡俄为九仞翔。教雨久沾儒馆下，屏星还照建溪傍。助行好事趋铃阁，课了康功向玉堂。禹锡文章终得力，吾侪觕细要更尝。
家年爱友相期久，注目云宵看凤翔。半刺暂烦书纸尾，一翁分守系篱傍。多携客上丹青阁，易事贤居夷白堂。更喜宦游逢乐地，户无贵籴稻新尝。
可人何事著斯名，知傍清泉筑小亭。遥想倚风看鹤鹤，更须和月掬泠泠。君于醉后流应漱，渠若来时舞不停。莫谩濯缨歌此水，会当冲翼上青冥。
解印南来久卸鞍，未甘遮日向长安。洪都别驾何廉取，斋殿除书果趣还。再入美传喧辇下，多情远别到溪干。才名藉甚如君少，此去应须立要班。
岁晚交亲久寂寥，明时賸喜入旌招。玉融名邑虽多士，橐从无人已四朝。我分长闲守龙具，君宜闻健侍鸡翘。从今出处分岐路，对月相思梦愈遥。
白醉吟翁颇似痴，当仁一见却无疑。但寻来处知归处，莫把迷时待悟时。风过更看云不尽，潮生长与月相随。海山此趣谁能会，也是禅关也是诗。
旧游人物转头空，此地重来恨不穷。闻笛久怀中散氏，对床仅有小苏公。门前旋辟园池好，壁上芳题子侄同。尤喜芝兰书种茂，迎门欢笑挹溪翁。
忆昔从容陪燕几，别来岑寂守渔蓑。论谈苦羡江河决，离索深惭岁月磨。觌面难逢善知识，钝根空比老禅和。当时言语何曾会，路滑山高敢再过。
学荒久欠亲谈麈，居僻谁同理钓蓑。砂欲作糜那解饱，砖难成镜只空磨。出乘雪兴思安道，归逐风吟笑志和。赖有先生前约在，扫门直候愈轩过。
涉世才深误转深，鬓毛赢得雪霜侵。人多痴到未来劫，禅要空无见在心。昼暖枕书高鼾睡，夜长樽酒纵狂吟。花开花落春何意，潮去潮来古即今。
此心无著自超然，麤粝随宜醉即眠。喜读佛书非佞佛，赋游仙曲岂求仙。涪翁语忌随人后，康节图看到画前。老书蓬窗聊尔耳，何曾敢道慕诸贤。
云收风止晚晴初，池减波痕见绿蒲。鹭入田行如数步，鸦随林去似相呼。赋形宇宙真如寄，息意林泉不是迂。疏柳欲黄枫渐赤，来今去古几荣枯。
终岁吾伊祇自苦，多生习气未全除。却嫌俗态骚骚尔，宁作闲民皞皞如。肯羡孔光灵寿杖，且烧韩愈送穷车。一编受用床头易，却似忘筌已得鱼。
苦恋庭闱戏彩衣，其言虽讷未全非。旁人竞喜广长舌，之子还如杜德机。他日必多麟抱送，妙年肯叹雉孤飞。但能寡过何妨拙，却恨乡闾识者稀。
好读书多昼苦短，细行历到岁其除。无端竹雨萧萧下，可奈松风谡谡如。更仆诗来几满箧，过门约在待安车。大寒不出空回首，何日同观濠上鱼。
白发余生甘寂寞，丹书微累幸蠲除。天留老眼谅人只，云本无心于我如。千岁不知棋几局，二乘且论宝三车。香山见彻人间事，断道为龙苦似鱼。
衡茅有客同欢笑，径草呼童旋刬除。𥬠酒熟迟聊酤我，藜羹生怕有卷如。夜长不必论升斗，岁晚能忘誓笠车。邻舍多情还解事，频分野菜馈生鱼。
不羡新雕绣毂驰，不嫌自织草衣披。谈禅客至眼俱碧，联句人来髻似椎。愁绝只凭杯遣兴，意行全藉杖扶衰。旧游历历天南北，梦不能忘随所之。
邑以滩名处处同，此滩加似打头风。吟多正恐招穷鬼，怨作无端谤杀公。怒欲怀砖嗟薄俗，义为全璧赖宗工。衡寒溪上携琴去，羞涩囊如子美空。
休忆朝携香满袖，从教人画雪披蓑。诗狂黄鹤楼堪碎，颂美浯溪石欲磨。安得谷论肥定武，却嗤甫贵瘦光和。老痴只弄穷生活，散帙多闻暮鸟过。
洛下玄功须究意，人间杂念早消除。才情向老无多许，梦觉何时解一如。失马塞翁云得马，数车柱史论无车。浮生宠辱浑闲事，胜负真如射㩉鱼。
茅檐喜得第三孙，草草团栾笑语温。晚菊客贻黄似盖，新𥬠儿喜绿盈樽。生涯素薄书差富，旧物能留砚仅存。儒级传来方四叶，九龙入梦始曾门。
多生已被禅勾引，万事祇凭酒破除。节物变衰黄落矣，儒功寡要白纷如。怀贤疑似渴司马，避俗佯为聩仲车。好友年来吟骤进，相逢何日语姬鱼。
何曾问柳与寻花，访友轻车到海涯。少为梅吟看倒挂，会须木𫗥出褒斜。霜寒尽夜同煨芋，月过残星似撒沙。村落常时无此客，多陪僧话送年华。
天放寒梅三两花，殷勤妆点淡生涯。巡檐索笑忘霜冷，倚树长吟待月斜。君去定趋丹凤阙，我闲但占白鸥沙。孤山好处空回首，典祀何时到玉华。
岸帻冲寒嗅雪花，兴随云远到天涯。月知玉斧修成近，星伴银潢左界斜。佳客过从聊把酒，浮生聚散似团沙。新吟何日重商榷，苦学无功鬓已华。
意马难调系更驰，空沙莫为拣金披。忘机每笑棋争局，爱礼时看斋白椎。正月书因王不竞，变风作为教先衰。圣朝可托狂歌乐，况有羊何共和之。
贫惯人人嗤不管，老惭幼幼念难除。有孙何必位为喜，戏父谁云翁不如。夫子忘年容撰屦，长文何日抱随车。殷勤好伴腰镰叟，莫学娇痴女觅鱼。
耐久声名参古柏，绝清词翰赋薇花。几闻人似南都老，再有公生朔党家。题扁不渐名铁壁，持荷更合侍金华。元城志业须翁了，推美还看入制麻。
泰畤钦柴已庆成，金鸡赦下是兹辰。百官班立楼前拜，万岁嵩呼竿上人。正喜含饴看稚子，还叨祭泽及微臣。老逢嗣圣征前梦，三十年前岁在寅。
麦垅高低一样青，淡云笼昼雨丝轻。梅花烂漫开将尽，松叶稀疏落又生。遥企钧天知梦断，欣闻玉陛庆熙成。人人尽说新年好，除夕无风岁旦晴。
岁阳更始财三日，辇路归来第四春。野菜旋挑丝未细，村醪浅酌酿差醇。团栾弟侄何妨笑，淡薄杯盘莫厌贫。却忆先朝供帖子，伤心白发旧词臣。
菊种虽殊多短短，忽传一种自比邻。围过十尺高七尺，开到初春始小春。团比盖擎身极瘦，碎如金散色常新。梅时得此真奇绝，更有清香细袭人。
朗诵乌栖曲数终，乾坤何事老英雄。纵令经有千名佛，敢道诗无两放翁。九万里风来海外，二三更月到天中。便教挽得银河下，今古闲愁洗不空。
儿正痴时赖母贤，如今满镜白于绵。可堪远日思存日，更向衰年忆幼年。嫠早独携三稚子，世贫能有几硗田。书灯督课无虚夕，曾解衣还束脯钱。
世事年来百色难，沉思触目是忧端。田家仰麦嗟伤雨，海市无鲜为苦寒。楮欲秤提官自抑，苗多走弄吏尤奸。身逢昭代还如此，独喜三边虑少宽。
风流不羡三学士，衰退甘为一腐儒。嗜古心痴迷黑鬼，养生胎息学玄夫。兴阑日下新吟少，静胜年来杂梦无。醉后枕书时鼾睡，长孙唤醒小孙扶。
新吟度度到溪庵，讽咏铿鍧似雅南。笔健称雄一当百，韵严苦和二生三。舍襄阳外无新语，除谪仙来可剧谈。觌面犹龙谁复识，杏坛人在庶知聃。
衰懒如僧不出庵，雨晴春又遍溪南。周天日度一日一，初夜月生三月三。还丹只是安乐法，虚白应难容易谈。最喜无名公自传，何须儒学记齐聃。
浮沉上下一虚舟，久喜身心得自由。知我要须高着眼，逢人多是懒擡头。诗名遣兴元非兴，酒道消愁有底愁。学圣玄宗总如许，莫疑老子习单修。
南郡谈经得誉还，久知言行有防坛。合从金帖毡书后，便入宫花院柳间。雅抱清如漉明月，俗情险甚渡扬澜。殷勤话旧溪干去，好友相期向道山。
吟清字字使人冰，惠我多于锡百朋。照破尘心如镜镜，续传诗派似灯灯。句工可信堪呈佛，格老谁嗤要惹僧。但把功名付篇什，莫论青竹几人登。
早岁耽诗学乐轩，如今霜鬓作吟仙。回思同舍二三子，几见生朝七十筵。竺岭佛来争四日，崆峒人在更千年。称觞岂必缠头锦，醉舞何妨共醵钱。
学问功深道得民，但曾补处誉俱新。来为闽岭诗书帅，归作甘泉侍从臣。政剧不辞身自苦，施多却似郡非贫。前贤好事推行遍，玉帐如今有几人。
猎猎江滨万彩旗，恋恩非止送公时。贤如司马家求像，教比文翁学有祠。半月趣行三被旨，残年惜别两攒眉。东南民力闽尤困，到日论思首及之。
七聚人人苦恋行，吾乡一事更关情。郡贫已极民县罄，岁计祇于寺取盈。官要板曹宽未许，闽无保障害非轻。扶持有意公还去，条约春初恰讲明。
公来植纛我扶犂，苦忆京尘判袂时。墀下一回樵服谒，溪干几度锦笺贻。去思定有爱棠集，恋别空吟折柳诗。梅子正黄晴又雨，风樯语燕梦追随。
君王玉节选非轻，远部何如乡部荣。得志可酬公学问，用人如此世清明。名犹高似南州士，性本刚于东海生。振廪岂应烦此老，论思便合向西清。
鲲横学海孰知修，万卷胸中古索丘。滂喜澄清真有志，籍违礼法亦如雠。发棠事亟聊行锦，活国忠存待借筹。圣要直臣流俗惮，会须览镜说韩休。
柴车本不羡华轩，吟苦何妨浪号仙。扶老底须九节杖，欢呼还费一金筵。正闻僧去坐长夏，那得君来论大年。会面苦难辰去速，柳绵飞尽见荷钱。
柔条细叶绿层层，盘结何工岂易然。绕竹似藤浑似草，开花如菊却名莲。知渠耐看令人喜，入我新吟与世传。性分本同无细大，休夸太乙叶为船。
清晓奴传事异常，白浮碧瓦遍银床。正愁炎夏多淫雨，那更阳秋记陨霜。我为太和思保合，谁知小雅赋忧伤。中朝定有更生疏，野老空添雪鬓长。
翁季能贤有月评，频年相与愧深情。三文书舍新求友，六馆英流喜得兄。秋赋屡曾飞祢墨，夜寒未肯舍韩檠。殷勤拭目看双凤，同向龙飞榜策名。
百尺刘墙未易窥，笔无尽思信瑰奇。早闻大字书毡墨，肯为三文坐虎皮。注脚根株谈未了，状头名第久相期。锦衣归后如相访，却要重论芣苢诗。
好友怜余渴饮溪，𬪩香每月入缄题。分无内库黄封赐，似有孤山赤帮支。把盏惭非浆玛瑙，倾瓶尤胜碧玻璃。三升美酝何须恋，绩也当年可煞痴。
一派清流绕屋长，阴阴古木隔修墙。枯梅照水横疏影，新竹摇风送细香。诸老旧游如洛社，百年陈迹有溪堂。扁题祖笔真奇绝，𥩟立沈吟两鬓霜。
天公时放火前芽，胜似优昙一度花。修贡𫏐烦铁壁老，多情分到玉川家。帝畴使事催班近，仆守诗穷任鬓华。八椀能令风两腋，底须餐菊饭胡麻。
君住壶山参请遍，樗翁却似岭松孤。学如禅派求沩仰，师比医宗要扁俞。到此几尝名谱荔，归欤独忆故家鲈。我惭九曲身遥领，空诵仙经说黍珠。
意散久知流不竞，交穷甘与月同孤。酣歌斫地凭谁听，心事笺天恐未俞。何必红云班立鹄，只愁赤壁网无鲈。身名自要分轻重，人世多惭弹雀珠。
远使殷勤访草堂，见书已似饱琼浆。曾叨独乐园中赐，犹寄端明谱外香。珍重朱篮分五品，衰残白发喜初尝。灯前把玩如珠颗，强忍馋涎且庋藏。
连日祇愁穗落空，松飘竹断似飞蓬。喜看密密漫天雨，止得萧萧卷地风。俭岁久难禁贵籴，早秋今幸有全功。田家更仰冬收好，倚柱攒眉祝化工。
早秋凉夜那无酒，明月清风不用钱。重露正随松叶下，飞星忽过柳梢前。骑鲸昔有李十二，控鹤今无员半千。头白如绵空醉舞，歌长意远有谁怜。
秋来余暑未能清，夜久凉因露气生。星影渐微斜汉落，月华欲上半空明。人间寒燠能无变，世事更尝孰与评。不鼓昭文深有意，宫商才动几亏成。
乾坤不毁易宁熄，风月常新诗岂亡。可但功名须久远，也知道味更深长。留题底要穷东野，取友何如贤季方。料得对床吟乐处，平章欧蔡到程张。
车轮到处碾成尘，苦乐伊谁见得真。蚁聚万缘皆假合，驹阴千载几新陈。虽云入息非出息，或说前身有后身。此事谩然成诤论，且看古月照今人。
赤眚因何久未除，客来多为荔分疏。苦云牛背寒光减，病在蝇头细字书。老学常时资共订，诗筒两月顿成虚。人间未有医龙手，梦索仙翁拟访渠。
清晓沉思自点头，年将八十又何求。便令鸱阁扶鸠杖，底似渔矶弄钓舟。邓禹不妨嗤寂寂，司空自信合休休。年来点校书多在，但嘱儿曹着意收。
诗来已似风敲竹，饤巧还如雪糁花。便把菊杯邀酒伴，谁将糕字问吟家。独怜卷上文成锦，却守琴边鬓欲华。饱听溪干人颂咏，凫归早早进三麻。
自得生涯一室中，不于牛斗问穷通。傍闲婚嫁先时了，随分衣冠与世同。伊昔阿奴俱养母，如今予季亦成翁。相看各喜贫强健，对菊休辞酒盏空。
长年冷淡似难堪，自比荣期乐有三。就书卷中时借问，除杯酒外老何耽。定知丹桂还儿折，且把黄花对我簪。好趁月明来痛饮，不妨握手共迂谈。
于鱼于蚁皆非计，为马为牛一任呼。文字要须心自肯，功名只怕命元无。痴人底信高僧黠，俗士从嗤我辈迂。老作凡夫差了事，得闲不厌弄心珠。
学必苦心非易事，世多抵掌是痴谈。评量人到九分九，指拟天穷三十三。彻底书须随字解，造微诗要似禅参。眼前定与谁商榷，忽谩狂吟付一酣。
黄花未有红花尽，秋思撩人欲上眉。耕不逢年难靠笔，穷知有命错冤诗。旋沽来酒聊供客，留读残书要付儿。犹向醉时歌衮衮，少陵虽老有些痴。
生涯太极一图中，白鶂犹鸣上下风。蚁穴蜂房人世是，鸩媒鸠妇性情同。谁家不欠儿孙债，缘法还归造化功。月下有书何日定，一门三见线牵红。
故心人在贻书及，秃鬓翁惭信道痴。千卷一琴甘隠矣，五穷三揖喜延之。空山賸拟藏书去，好景祇愁得句迟。倚杖看云陶处士，乐夫天命又何疑。
目断千山嗟宿草，言犹在耳奈从何。文人纵有诗人少，侠气不如道气多。哲匠久埋泉下骨，吟徒今似法中魔。吾非具眼空饶舌，自掩柴扉适意歌。
痴翁痴处苦难言，半似禅宗半似仙。适意酒杯中味道，寄心诗句里参玄。虽然也作人间梦，但觉元无俗下缘。剩把残编消日子，不妨吟罢枕书眠。
少时攻苦已成翁，学似无功亦有功。身外事皆随顺去，人间念已扫除空。痴儿莫指第二月，快士休夸九万风。世界虽然许空阔，等闲分付酒杯中。
一别三秋喜我过，旧游如说梦南柯。功名会上前缘薄，灯火社中遗恨多。几劫曾为诗法眷，两鳏堪号俗禅和。相看未久匆匆去，可奈能吟不饮何。
寒鸥归尽暮烟生，野草墙根络纬鸣。岭外斜河双派入，帘前新月半轮明。厉阶莫甚董狐笔，避世宁随桀溺耕。尧舜不惊祇爱酒，痴人往往笑长庚。
无端对酒忽愁生，酒欲浇愁愁未平。老我厄穷如子美，故人忧病似丘明。常时交讯无虚日，每日迂谈尽五更。手简近来儿代作，得公手简若为情。
炎炎翕翕何关我，是是非非厌听人。莫谩揣摩当世事，且须康济自家身。囊空米尽挨排去，菊老梅迟问讯频。南北尚留书债在，未能痛绝为情亲。
晓呼儿读新诗草，昼引孙看槁叶莲。但得天教闲度日，休将星算小行年。耐饥不管尘生甑，啬算犹存纸裹钱。一事近来堪自笑，关心数月为桥缘。
涉世还须着眼高，尘浮浪汩世滔滔。功名纵似秋风客，见解何如春梦婆。握手纵谈抛我去，关心往事闷人多。西轩旧友今余几，掩卷长吟叹逝波。
曾向山巅望海涛，远村簇簇树如蒿。炊烟不尽愁不尽，立处愈高见愈高。追记壁题才一句，同游沤聚惜诸豪。等闲试足成章在，却叹吟时鬓未毛。
三载抡材棘屋中，不知老尽几英雄。争先谁是穿杨妙，偶得依然拾芥同。众噪似狂俄寂寂，捷传未定愈忡忡。人间万事皆儿戏，注目长空送暮鸿。
半空浓碧云成峤，上有明霞如野烧。绿田黄犬吠行人，白鸟青林送残照。连朝毒热胜三庚，万木号风无一窍。松间散步信意吟，安得孙登与长啸。
千古兴亡大略同，自为儿戏是天公。人如流水浮云去，事落残编断简中。已分尘埃嗟齿发，休将点画污心胸。香严喜把经遮眼，悟处虽高性未空。
禅学元非妄诋诃，声前句后总成魔。本来性即虚空是，自障尘因闻见多。过眼皆如云不住，举头但看月如何。传灯诸老还痴绝，只玩心珠底用歌。
求之有道果何如，莫信邹书恐自愚。生怕不祥如跃冶，底曾大叫肯成卢。言禅尚要空诸有，定分谁能得所无。却喜天公最公处，人人可索是玄珠。
万安桥北破僧坊，追数梁题岁月长。师祖碑残微有字，世尊炉在久无香。虾蟆撞破青苔去，龙象凄凉宿草荒。四壁不留风雨入，仅余一衲住空廊。
前朝旧事怕追寻，欹枕更长忽上心。七贵五侯俱梦断，一翁六士谩愁吟。雪歌黄竹游何邈，云叫苍梧恨更深。再割铅刀尤可叹，白头赢得泪沾襟。
年玩新编比碎金，知君风月满清襟。才高欲进竿头步，兴到还磨盾鼻吟。字有三千何日奏，稿留五七已年深。汉廷射策无苏李，千载河梁是正音。
枕上吟安未了诗，披衣趺坐自支颐。今年暖过冬强半，昨夜霜浓晓始知。腰带愈宽只强束，发梳常落不多丝。衰残却喜身强健，岁稔村沽醉度时。
菱花泓里炯相亲，久玩还疑假是真。觌面果为谁氏子，回光须照本来人。正惭我老羞看影，堪笑渠痴苦效颦。陶叟但知身有二，当年问答只形神。
撚髭袖手耽闲久，岁晚俄闻辂骑催。翁喜为亲负米去，守需监郡及瓜来。但令岸帻歌司马，莫恋斑衣戏老莱。迂叟有康人所羡，伫看扶对殿中槐。
南郡久闻非旧比，民贫甚矣吏奸深。凭熊正试活人手，展骥仍多及物心。箝尾决无闲署字，支颐莫谩喜工吟。殷勤惜别庞眉老，洗耳溪边听好音。
把照相看意自亲，是身非幻亦非真。徘徊似月歌中我，上下如冰梦里人。喻以不言只见色，愁于何有亦同颦。本来面目伊谁识，却诧僧繇解写神。
百骸虽在果谁亲，本地风光见是真。隠几正忘吾与我，开奁忽讶彼何人。叔敖还许伶优学，西子何如里妇颦。遥想当年游镜殿，化身千百未为神。
下手高秋忽暮冬，霜晴水暖荷天公。旧碑语妙谁能继，新筑工多事却同。健笔早题需驷马，修梁朝举现双虹。殷勤着意溪干友，应谶桥门况已通。
可人家世文章箓，骑气如虹向上都。姓字儒流称作者，工夫圣处及原夫。临轩黼扆新龙御，射策彤墀引凤雏。鹤发溪翁勤洗耳，首听翁季共传胪。
清姿乍见似兰芽，未识多闻士友夸。健笔如翁宜跨灶，著书先世久传家。妙年秋日高攀桂，来岁春风早看花。伫听龙飞新进士，一门姓字耀京华。
诎信时也古犹今，耐事闲居且醉吟。看破人间须具眼，驰求身外枉萦心。乐常在我穷何有，名欲为宾见未深。闻说君如濠上老，会当握手论升沉。
握手归来四见冬，窝中风月忆先公。情知梦逐飞鸿去，愧与饥吟病鹤同。既老岂应忘旧雨，相寻恨不渡横虹。云龙上下心期在，彼此祇凭一念通。
清晓霜晴不似冬，多情剩拟谒庞公。若无檄得头风愈，却引帆如弱水同。见讶令人时阿鹊，清吟惠我气舒虹。殷勤一使来何远，双凤华笺袖两通。
雪花飞舞上貂裘，此去朱衣定点头。字奏三千高射策，璪垂十二拜凝旒。乡邦正说龙年好，吾辈相期鹏路修。日下五云知有兆，瑞光先向玉融浮。
病能祟眼似波旬，闻说仙方妙入神。定要空青为药使，解除翳赤见瞳人。仆贫何计求珍剂，天寿斯文保玉身。岩电伫须光烁烁，检书看剑乐千春。
精能磨石似磨砖，巧手驰声积有年。想见割来云制作，妙如修得月团圆。我虽成癖耽求砚，家苦长贫恨少钱。却羡樗翁藏甚富，镌题欲付子孙传。
未雪为梁正御冬，主缘賸喜得支公。如膺下手知谁会，与洧褰裳涉不同。列屋饥贫几似鹤，高轩来往谩如虹。成裘岂有毛堪聚，不待青铜助半通。
才华少日早峥嵘，万里鹏抟始发程。丹桂籍中曾定价，金花帖上合书名。同升每为翁称屈，此去深期子有成。便好轮忠酬圣问，胪传听取最初声。
春光已入柳条催，雪后孤山尚有梅。泉上老人携子去，天中多士待君来。绝知戏彩怡颜久，便合看花得意回。遥想端门迎马处，不妨翁季共传杯。
老得渠为第二孙，加冠还已向春元。蓝袍试拜痴翁喜，初敕题名圣主恩。好续世科如汝父，勉求师学大吾门。一樽长幼团𪢮笑，虽愧儒酸礼略存。
声名早出自儿曹，埸屋尤推笔力高。老大诗魔空白发，几多榜少已青袍。穷通有道吾何畏，文字随时看所遭。簪取宫花归锦后，不妨痛饮诵离骚。
君家学问富源流，世守书窗志未酬。曾记麒麟初抱日，喜看雕鹗再横秋。龙飞恩数优多士，胪唱声名占上流。我为汝翁期望汝，捷书闻日报溪头。
乃翁白发栖鸾去，夙志勤勤待汝成。自古文章有定价，如兄词赋合先鸣。今年恩数非常比，上甲科名著意争。语别溪干聊赠句，南归伫看锦衣荣。
词埸百战气尤豪，此友真如老伏波。本色蓝袍须用着，到头铁砚岂空磨。向来鹗荐飞腾屡，此去龙飞恩数多。遥想玉阶胪唱后，小珰觅句看挥毫。
鸣鞭西上访渔村，倒屣霜朝喜及门。豹隠频年聊蓄锐，龙飞今岁有殊恩。诵先朝赋知名祖，读外家书见此孙。千载艾轩吾敬慕，袖中锦轴两诗存。
一第于兄何足溷，相期十载恨悠悠。未闻鲤化三层浪，但见雕横几度秋。手妙八叉时辈服，眼迷五色主司羞。舒徐有待知天意，要作龙飞榜状头。
健笔朋俦推许久，芬芬几播桂花秋。词埸多羡君叉手，省户须看鬼点头。昔送广文生有序，今无瞌睡汉争筹。高科迟取君休讶，恩数龙飞榜最优。
乃翁赋手妙驰名，白发青衫恨晚成。宋玉大招惭老友，枚皋末句属吾兄。专场见说词锋锐，跨灶应知话柄行。圣御六龙新策士，输忠不厌字纵横。
春试新因闰少迟，行行应见柳舒眉。香留丹桂籍中久，名写金花帖上宜。一榜三魁同我里，重轮六戊属今时。赠言此意殷勤甚，就有安书寄小儿。
何处君家亦乐园，遥知眼界与天宽。年时料得群花好，岁晚祇留老树蟠。佳客酒中吟李白，主人林下见韦丹。事随鸿去今如梦，却有赓酬集可观。
老如枯柏傲霜冬，名实俱忘赋芧公。正苦岁寒无竹伴，喜知春思与梅同。囊书待朔登金马，琢句追坡咏玉虹。他日肯寻翁住处，花边野水与池通。
作室道谋虽不可，同舟义等又何疑。自贤必去能贤也，不受何宗是受之。非马固知难喻马，围棋恐未及看棋。溪干老子归来笑，忆到行河集议时。
桥以乡名曰万安，篆碑谁作曰溪干。化龙二字重修得，归鹤千年耐久看。钩画不凡非世有，精神欲动肯泥蟠。崇宁石在文尤古，虹笔相辉射斗寒。
紫橐埙箎派易推，丹炉芽雪妙谁知。方因龙得来何处，棘为鸾栖住几时。见似臞仙清可掬，胜他流辈俗难医。樗庵有句吾拈出，谒两孤山共和之。
生涯薄薄仰田畴，破敝犹存晏子裘。聊向太虚中过活，何曾自已外驰求。狂吟时有衔杯兴，退省知无障扇羞。老守残书差得趣，人间别一种风流。
似发青蒲石顶鲜，与奴疏剔换青泉。莫嫌水部寒贫气，聊结涪翁潇洒缘。昼永久看云独立，夜寒略对月还眠。焚香弄镜皆书味，时有新诗入续编。
生时句句有玄机，语我因医偶造微。霞屿已题新窆石，羊城还著旧深衣。曼卿见说乘骡去，丁令尝闻化鹤归。葱岭相逢提履者，宋云恐被后人讥。
事随时去似飞澜，具眼应须以道观。汤武交争棋里见，唐虞气象瑟中看。寄情物外吟差乐，回首尘间意久阑。多一月春还过半，先生随分老溪干。
学能害道义当排，深浅还须究竟来。动静理如双转毂，危微心要两俱灰。俟之不贰知天矣，逝者如斯叹水哉。却笑留衣韩十八，羡人明识外形骸。
老后粗知见处真，世缘随顺不妨贫。静看星斗尊吾性，闲对烟云笑此身。旧学易忘缘懒散，近诗多拙欠尖新。从今只合逃名去，似此饥穷昔几人。
饭粟羹藜漫曲肱，病无俗物也身轻。万钱下箸非吾事，数卷残书了此生。学浅幸无禅二障，心闲喜与迹双清。更长睡足元无梦，又听檐间足足鸣。
可笑儿痴觅句忙，先生善诱许升堂。未应得髓能如可，敢道言诗亦与商。笔落更夸风雨疾，袖回犹射斗牛光。句中有眼容参取，肯靳涪翁古印章。
问疾维摩本不任，招延多谢屡挥金。伏波床下容松拜，康节窝中为客吟。新语粲花空把玩，旧游煨芋阻追寻。老惭筋力难为礼，南北相望只嗣音。
诗能妨病语情真，才大犹如富傲贫。强作手书诚愧我，那知腹稿不劳人。生平酷好乐何苦，集本多传续又新。拚却此身吟送老，百骸虽在果谁亲。
闻说君家旧业儒，贪游到处曳长裾。学青乌子通砂法，傍紫阳翁故里居。吟苦虽无堪煮字，交穷却有救贫书。虚中融结皆真理，朱蔡犹谈可但渠。
才华早已逼难兄，声动贤关指日听。万卷饱看双眼碧，一篇聊换半身青。三都赋出愁无纸，千佛名题会有经。投老溪干吟送别，旧游回首梦炉亭。
问药虽忙吟更忙，新诗必富似龟堂。未能载雪寻安道，恨不乘风学老商。伊昔虱心看愈大，因何牛背射无光。疑公只欠长明颂，不用云璈共绿章。
诗工如沈笔如任，到手篇篇玉应金。月好岂无搔首梦，日长谁伴撚髭吟。如今具眼师能几，何处还睛佛可寻。来往莫嫌贫问讯，也胜空谷听跫音。
人间波浪胜扬澜，对镜知公有达观。晚喜骑馿半山去，早曾立马万人看。平头八秩身逾健，信手千诗兴未阑。应笑溪翁耽贝叶，但寻破寺访丰干。
袖疏曾将紫闼排，山今排闼送诗来。试评藜杖为吹火，何似麻衣共拨灰。濠上鯈鱼真乐也，山梁雌雉信时哉。只愁驱上蒲轮去，不许笺天强乞骸。
老学黔娄已逼真，他年谁解传寒贫。曾供天老书题目，空守将军醉告身。山似友于青眼在，世多交绝白头新。痴儿浪下庞公拜，许作樽前问字人。
南州诧说才名早，到手青衫已二毛。自守冰霜真铁汉，肯淹岁月待珠曹。遥知玉节将争致，暂掌牙筹莫厌劳。圣世怜才甄拔易，倚须去著锦宫袍。
清吟思涌似回澜，家数他年比务观。歌舞丛中知散易，功名纸上要留看。吹残柳雪寒仍在，数尽花风春欲阑。好景纵多公不饮，谁论曲糵向江干。
老境浑无闷可排，交情莫逆有舆来。骨寒底为哦诗瘦，心懒非因忍事灰。蔬水生涯聊尔耳，轮云世故奈何哉。漆园未悟身如幻，更把君臣论百骸。
山深林密乐吾真，从古吟人例是贫。参句似禅诗有眼，还丹无诀酒全身。我闻竹后痴犹甚，公见桃来思许新。有雁莫嫌时问讯，旧游诸老更何人。
老守寒溪作逸民，未尝忧道况忧贫。生涯宁薄吾无愧，分外求多天亦嗔。一点要须明不昧，万缘总是假非真。有书数卷诗千首，便是人间了底人。
汩汩难回既倒澜，我今忘世漫游观。雀罗生怕客惊散，鱼笱长呼儿去看。笋蕨弥山求易足，园林到处入无阑。渔翁樵叟相过熟，一语何曾非意干。
已分金门不可排，何须竹帛诏方来。囊收玉子开云种，炉养金公候火灰。老见明时真乐只，身缘吾党合归哉。年丰处处炊烟好，追忆边城叹析骸。
芋栗先生语最真，有园我亦未全贫。闲寻往事浑如梦，𢬵作清吟老此身。但愧淹才随锦尽，何如韩思与花新。柞山集即杼山是，佛地中来有几人。
读易伊谁见得真，能见富定不如贫。涪翁但冀天还眼，子厚何求愁化身。语燕殷勤如话旧，良苗次第又怀新。往来独恨诗差少，便觉江山憔悴人。
忽传哀讣泪难禁，忆在樗庵别至今。遗迹几何留子墨，知音多是惜人琴。汝身汝伯相为命，一死一生尤痛心。幸是栖鸾本无意，遽令题墓向空林。
山头老汉老尤癯，忽谩溪干访老夫。问讯辊球思古宿，等闲隠几说今吾。多留旧日题诗在，近有寒泉答话无。握手依依还别去，十年一见只斯须。
贤哉断际堂中老，法席新移向凤山。妙选碧油翁具眼，相迎黄面佛开颜。老来得友如师少，别去伊谁伴我闲。十二峰头明月在，不妨言句落人间。
此缁何事与韩仇，可怪真如撼树蜉。唤作辨才知汝误，看成寐语使人羞。赐云日月无容毁，甫叹江河不废流。者也之乎三十首，千年贻笑几时休。
琴思清于五柳陶，词源浩浩似秋涛。落花未赋时争价，香草曾吟处得骚。七字法传山谷秘，数篇文比曼卿豪。衰年酷为齐年喜，紫橐仙翁有凤毛。
名在先朝擅斗南，圣心求旧眷非凡。龙图字足新三画，凤诰书来更几函。指日即须携手上，耆年可但改头衔。玉阶正要康扶对，新渥相辉共引帆。
日日亲朋饷自南，比公所赐似仙凡。擅名甘露珠百颗，入手好风书一函。苏老黄柑休立传，半山红柿莫分衔。金茎仙掌何曾得，要枣如瓜谩举帆。
天南胜处是京山，精舍新成数百间。柱石规模何整整，衣冠人物想班班。昌黎教法依然在，安定家声喜复还。受用不穷书富贵，吾侪本领学曾颜。
官是东莱初补处，诸生料得熟香名。县知讲席通三昧，合向明廷听五英。君有奇才宜凤翥，我安穷分乐鸥盟。鸡群有鹤令人喜，伊昔翁曾共短檠。
翁为髯相小尤稀，此卷于今信绝奇。墨晕浅深行笔意，红光上下吐珠时。名高擅世无他手，语硬盘空况此诗。散发不知何处去，想应龙尾学骑箕。
到了于鱼真得计，从前飞鸟倦知还。低头未羡居辕下，拙手何妨缩袖间。说偈不嫌如泻水，著书岂必要藏山。渔翁学士皆闲梦，此事谁知若是班。
轮云世事去还来，老眼曾经见几回。乍可洗心清浄社，何须觅句郁孤台。痴儿归语差精进，野叟衰颜觉好开。一件却令人愤闷，秋阳骄横胜恢台。
投闲不厌玩心珠，遮眼无他只旧书。得马塞翁从丧马，知鱼濠叟且观鱼。三旬不雨田俱涸，一月先秋暑未除。此念却难排遣在，家无大小仰犂锄。
遍走仙坛与九渊，三旬涸尽涧中泉。垤无鸣鹳嗟何及，古有刑鹅法孰传。父守井槔形似鹤，儿归市籴瘦于猿。旁人若识农家苦，粝饭藜羹直万钱。
好为君王去字人，乃翁知汝耐清贫。求民疾痛当如子，有道弦歌是悦亲。月解前期须趣办，日生公事怕因循。扫除诗癖祗勤政，最急无如赋役均。
邑小虽贫亦自嘉，遥知深僻似山家。我思宫锦袍如梦，汝向黄绸被放衙。守忆旧游须易事，吏存古意要无华。但令禾麦年年好，肯羡河阳一县花。
此邑先曾有美传，雨晹仰佛令多贤。复斋名比太丘长，清水仁如姑射仙。廉白不惭居补处，精虔更为祝丰年。殷勤办此身心去，莫怕溪滩稳放船。
早气如春夜即冬，操存要有主人公。斯翁枉向尘埃老，好我遥知臭味同。案上两图圆似月，毫端万丈吐如虹。渠侬落处应谁会，未羡他家那一通。
数本山丹似晓霞，多情恋恋野人家。自从五月至九月，还有三花或两花。莫笑萧疏同寂寞，早曾烂漫见纷华。篱边黄菊今全未，且对芳樽拾堕葩。
自得斋中得乐全，对床白发者希年。尚平债了闲无事，洛社交多誉独贤。女嫁比邻来往密，醉忘巾栉起居便。紫薇旧伴今如梦，喜插黄花寿阿连。
孝慕三霜不脱衰，月评甚美况清才。为贫遮日投竿去，得趣吟风讲学来。翁岂常人嗟宰木，我尝为子指庭槐。有皋能赋谁嘘送，莫使君王忆老枚。
种花城里谈经席，三载何曾有束修。别换头衔聊佐邑，重拈手板向邻州。松厅莫笑无公事，蕖幕时能致俊流。握手溪干留饮去，相思那肯靳书邮。
幻影匆匆托太虚，问身前后果何如。李如画马沦为马，庄亦观鱼化作鱼。房相未忘前世字，谪仙曾读几生书。古今传说多蒙昧，觌面须知我即渠。
羊肠历尽鬓今皤，官职因才自折磨。议幕重来还去也，攀辕不住奈愁何。情知直道能容少，空喜阳岩得助多。券内功名终久在，非非是是一东坡。
霜残已报春消息，未见篱边蓓蕾黄。爱菊苦迟今十日，漉巾须作后重阳。酒知圣处何妨醉，药纵仙方不用尝。拍手自歌儿和我，别无曲调只沧浪。
钓鱼矶畔赋沧浪，不是狂夫老更狂。心是罢参僧养病，身如拣退卒还乡。谈玄近喜儿差进，得酒先邀弟共尝。遮眼有书时掩卷，小窗趺坐自焚香。
壶山虽好俗难平，新下车来有异声。得乳雏均心恻怛，害群羊去听神明。永丰陂上碑遗爱，德礼堂中实称名。执别溪干情可耐，公家资相老门生。
画栋危梁喜落成，主人高致著新名。义存必葺规模远，贤要思齐慕尚清。丹笔平反真养志，绿绨催趣看登瀛。阳岩住处今君住，料得夸张遍凤城。
豚膏鼎化元非胾，切入金盘得许清。鳞雪性寒空细缕，狸霜糟重欠通明。渠嗟不遇黄山谷，我爱浑如碧水晶。醉后不妨冰著齿，最宜人是味温平。
尊知笼愚笑火驰，人间翻覆任纷披。偷桃儿羡侏儒粟，辟谷翁怀博浪椎。座下固知师也喭，门前却叹凤兮衰。世无齐物庄夫子，那得渠侬一问之。
乍可轮生角莫驰，蓑衣好在不妨披。相寻日月急如箭，休笑尘埃钝似椎。老去诗篇多感慨，古来书卷几兴衰。箪瓢乐处虽难会，却是知之亦好之。
痴人如马系犹驰，我有心经喜自披。解使伏戎仇李石，何如瞠视友桃椎。老怀只付一杯足，壮气浑如再鼓衰。得失到头堪献笑，纵令有道莫求之。
有余宁要厥闻驰，架上书多已懒披。学养丹须明鼎灶，要参禅莫怕钳椎。痴心浪说诗穷达，冷眼闲看世盛衰。千古纷纷皆梦事，道难行矣却知之。
持荷苦口辞宫锦，伐木多情忆钓蓑。童子无言堪问答，武公虽圣更嗟磨。禅宗尚别偏中正，圣处犹分清任和。吟苦正求人订正，柴门何幸许相过。
长边久息追风骑，散地闲披钓月蓑。锁谏忠劳多叔达，铜光谐谑绝新磨。笙镛尚閟须终岁，珪币将陈待始和。老太平时逢此日，负暄檐下看云过。
寒林叶尽见巢乌，独坐闲吟自引须。万劫总如萍聚散，一身几见树荣枯。昨日明日算不尽，先天后天易本无。事有难言长隠几，何人曾识我非吾。
坡翁好语嗟难读，介甫新经苦尚同。举世笑时韩自喜，无人爱处陆云工。能奇却怕翻空病，得妙还须苦学功。旦暮烟霞千百态，伊谁巧似老天公。
尘世情知事不然，生涯漫浪只随缘。闹蓝身入从初误，逆境魔多向老便。未肯羡人升白日，不妨存我送残年。声名官职俱何有，枉见匆匆发似绵。
千古宗传有正音，纷纷俗学误人深。痴生佛说成魔说，见彻尘心即道心。老眼惯看棋世界，浮生难恋隙光阴。凡情圣解凭谁诘，独坐蒲团只自吟。
旧留席帽知何在，秃鬓乌巾一任斜。病发相如空视草，梦迷太白谩生花。古今来往三千载，文字消磨几百家。底为藏山痴作计，衰翁笔砚是生涯。
纷纷见解何差别，豪杰还须间世生。识在雷从起处起，文如泉但行当行。均为千载无双士，莫问三苏与二程。丹井红泉南谷老，似渠宗旨更难明。
危檐飞处绿周遭，遥想凭栏似跨鳌。取义两山名甚美，凌空百尺卧尤豪。惊人姓字层层见，作圣功夫级级高。直要襟怀如范老，岳阳楼上赋云涛。
鹄袍未脱先谋隠，雅操如君世所难。甫拜衮龙怀敕牒，便寻神虎挂衣冠。定应传入逸民去，更有文留后代看。高卧东山还不稳，令人远笑谢公安。
莆在东南夸独盛，材如荆楚信多奇。为祥以德麟昭矣，增击何心凤去之。玄岂可嘲嗤范蔡，廉无敢溷慕随夷。情知结束非时样，冷看人间半额眉。
诸老赓吟如许富，一翁寒瘦岂能奇。君为严郑其清矣，仆岂羊何敢和之。投匦疏高闻殿陛，入图赋妙遍蕃夷。子云自许千年后，觌面何须彼俯眉。
碧玉峰前诏趣回，雅知金耀要清才。彯缨即盍班行去，岸帻还因便养来。丽句时应梦池草，安书日可到庭槐。府公况是深知己，引领同看禁苑梅。
取放翁诗扁此楼，知君心企古名流。苏吟韦句虽欣慕，樗记曾云不是由。大被长衾佳伯仲，高门素学尚姱修。俱存无恙邹书训，此乐人间底处求。
祖学单传信有原，秤停一字自名轩。肯令公愧太丘长，要似思为孔子孙。知格格知须细认，有无无有果难言。读书记在门生老，愧有君家未报恩。
钓石摩挲久席珍，儒冠非误一朝伸。修程鹏击三千里，次榜龙飞第二人。讲紫阳书聊倚席，纵青云靶早彯缨。十传先辈家声大，又喜中朝诵句新。
年来俗客似禅缁，开口人人王老师。何处得鳞皆透网，谁家有米各经簁。本无桀溺问奚自，刚道刘君胜自知。此语但能亏雅道，旁观冷眼为攒眉。
诸祠谒后乡团拜，得健多惭造物怜。老去一毫无杂念，闲来六度见新年。饭蔬老幼呼同席，记礼儿孙讲半篇。此事此朝为例卷，清贫聊且守家传。
占年五子推壬子，端月三旬看上旬。新把历书欢竟日，旧传谶度属今春。残生一饱无他念，半世多魔笑此身。清晓冠裳八十拜，老能强饭不输人。
秋田已歉期新岁，人道占书必有年。料事每难凭者半，知几谁见吉之先。米荒邻送荷包饭，铜泄市无纸裹钱。解使乡居长得稔，不妨吟钓老溪边。
老去人间念不生，旧来诗兴亦雕零。故交可数半黄壤，邻舍相过多白丁。倚杖溪边看过鸟，焚香窗下守残经。后村已病赓吟少，纵有牙弦孰与听。
老守平生自误书，人间事事付痴愚。万缘已息心如石，一点能明腹有珠。门外设罗祇见雀，溪边买钓学为渔。生来虽欠封侯骨，未羡凌烟阁上图。
磨旋盖倚机谁悟，镜缺弦生意最深。知历知星方识性，潜天潜地要非心。山须鳌负诬仙圣，潮为鲸来误古今。我不信书祇自信，千年未必有知音。
人间分有高卑在，世界嗟如缺减何。楚客骚吟小司命，杜翁诗诮寡嫦娥。拙知尊爵非吾有，贫为鳏居失助多。独坐蒲团守书卷，长年恰似病维摩。
天旋底背东西日，月正河平昼夜潮。空里华生空里灭，静中声起静中消。移舟远浦疑山走，汲水清溪觉岸摇。人世自迷颠倒见，达观何事不逍遥。
痴人多见算穷通，我亦痴人却耐穷。幸有读书闲日子，何曾问命老星翁。岂能忘世差无欲，纵似谈禅不落空。千载英豪皆可数，未知约略与谁同。
涂抹年深满鬓星，招呼愧莫簉宾荣。龙门客趁新正宴，鹏路人看第一程。七字如珠真好语，诸贤似玉要修名。樽前况有师模在，学得阳岩是德成。
里社由来庆上元，常年鼓笛遍诸村。缁黄香供人人冗，红白灯竿处处喧。积雨连朝寒可畏，祈天一念礼犹存。夜来见说柴炉少，清磬行时半闭门。
黄檗山前古梵宫，早年屡宿此山中。猿啼十二峰前月，鹏送三千里外风。日者共游因朔老，期而不至有樗翁。骑鲸人去相如病，更欲跻攀谁与同。
送子南征爱子深，殷勤听取拙翁吟。为儒但有书堪信，试邑元无谱可寻。民病盍知渠即我，郡贫应念昔非今。圣门絜矩真良法，彼此秤停要尽心。
此邑曾为掾往还，昔云优易近雕残。士嗟前辈风流远，吏苦专人月解难。琴以道鸣宁择地，篙如手妙岂愁滩。竹湖亲授侯心印，不比他时事上官。
紫帽山前墨绶新，此行一喜异于人。公车荐口多诸老，便邑怡颜奉二亲。伯氏横经如共室，吾儿学制不为邻。书邮见说无三舍，细大相规莫厌贫。
先儒只此是单传，圣处初无别入门。人与两仪三并立，天分万化一为元。知无适处乐何喻，到放参时妙不存。勿正勿忘真见解，此翁千载有名言。
守定残书雪满头，眼前散尽好交游。重拈旧话无人会，纵有新知惹我愁。是圣是凡谁与辨，非心非物果何求。梦回隠几窗才白，远听林间唤雨鸠。
能廉不患不能官，折狱偏劳是建安。一掾虽微关涉大，三司分立应酬难。平反送喜非徒养，叹息求生岂尚宽。积庆如翁须趾美，厚培福本称鹏抟。
领袖群英有巨儒，蓝袍端不负三余。开樽笑把杯相属，即席吟成锦不如。鹏化修程知翼健，凫归要地看纶除。招呼意厚惭居僻，老怕冲寒驾犊车。
学深行粹乡评美，三舍成名号胜流。定价盍归群玉府，横经暂访百花洲。湖山称侍亲行乐，岁月追思仆旧游。台府诸贤皆具眼，相知应不待相求。
笔耕虽苦未逢年，解印归来且醉眠。谁毁谁誉平眼界，我疆我理自心田。庵无宝贝主长在，家有诗书种已传。遥想个中梨枣熟，饱餐且作地行仙。
圣绝微言大义乖，六经犹幸出残灰。知行大学工夫密，理欲先贤体贴来。岁晚筑场多识赐，早年陋巷屡空回。同门人尽师资远，退老西河只自哀。
佛学纷纷半是非，若为疑议到昌黎。柳推性善碑南岳，华指心宗传左溪。有诞有微须自别，或排或赞总非迷。痴人但道书皆好，读得明时论易齐。
瓣香知敬自童儿，梦得先生笔一枝。老愧乏才疑索去，少曾耽句岂能奇。犹传薜荔图中像，那见榴皮壁上诗。此日殷勤加额拜，人间说是降生时。
山邑煎熬百弊俱，就中二事最堪吁。小船有限家家占，役户难差处处无。惭愧痴儿差解事，编排册子见成模。从今溪运均输去，朱记还闻遍十都。
邑苦如滩险渐夷，翁犹忉怛为怜儿。人生要有余无尽，公事元非了是痴。二籍幸成吾所职，一毫自喜道之亏。药中最是醍醐毒，着眼看渠道好时。
紫霄闻久真奇胜，三友同游亦不凡。满袖清风来缥缈，衔杯落日踞巉岩。客携老艾遗书至，僧诧沧浪古字镵。大小壶山俱翠碧，谷青平处见归帆。
杉松夹径去犹远，桃竹随人强自搘。水界平田疑刻画，烟笼远日状琉璃。何波为续游山记，好友先吟访古诗。清思如君真可爱，行须入赋万年枝。
诸贤盛气趋华毂，一老闲吟乐考槃。旧友醉乡祇白堕，新衔散地号黄冠。束刍已了林宗吊，孤石因陪子美看。绝顶洪崖肩可拍，乘风何许觅还丹。
中朝人物久无俦，何不容渠侍璪旒。直疏勇干丹凤阙，敕书去管鳄鱼州。名高北斗知相敌，吏问南宫莫苦留。召节鼎来宜略住，郡贫民病待公瘳。
书判可传今几录，就中亦有客先夸。强宗理化知无薤，住处名香可当花。案牍正劳诗倚阁，扁题俱妙篆名家。新来一事翁尤喜，看小孙吟寿阿爷。
君家文曜授翁诗，椿老还如窦有仪。枕膝固应传已久，趋庭岂待问方知。山中香火留吟处，殿下云屏有隔时。愧我衰残谁伴侣，但寻莲社守禅规。
老去溪干作钓翁，心闲无事与僧同。梦回喜见晓窗白，旱久愁看暮岭红。案上旧书因暑废，樽中美酝为贫空。不凡不圣伊谁会，别是吾侬那一通。
老守田畴正学耕，寻思一粒也难成。晴干久叹头未下，雨过还忧耳渐生。斗米三钱何日见，五风十雨望时平。村居饱饭犹难必，更敢痴迷望糁羹。
持钱老叟送公还，诧说吾侬好长官。曰雨曰旸三载里，如冰如雪一廉难。新陂旧学镌碑去，瑞粟嘉禾入画看。截镫莫留休怅恨，此行要看触邪冠。
儿忝同升辱爱深，诗情道气两知音。衔杯欲挹浮丘袂，倚杖长听子贱琴。未别已愁残月梦，相看难忍此时心。我衰何日重携手，有雁南来字抵金。
柴门四壁愧贫居，惜别殷勤不可虚。铜雀瓦存聊赠子，金銮坡去好同渠。掉头莫惜题新句，敏手还看草赞书。若见薇花烦寄语，前朝学士已为渔。
阴云西卷去徐徐，照眼晴空意豁如。何处飞来双白鹭，浅溪逆上小红鱼。经风忍见折残柳，饱雨欣闻暴长蔬。新月宜人须痛饮，南来况已得儿书。
永邑从前盛俊英，谁家再世擅时名。乃翁障水流归巽，此士笺天拔去丁。标美于嵇如鹤在，文工似愈以虫鸣。同时六士多翔翥，事业轩轩洗耳听。
点点琼花上旅衣，还乡心壮任寒欺。飘零为客看归客，记忆来时惜去时。家书一半凭君说，客里三千尽梦随。握手桥门重约在，芒鞋莫便厌奔驰。
出岭相逢话上京，归鞍齐卸独南征。风摇五两南州去，月傍孤灯病客惊。莫倚能诗心便纵，大须力学眼还明。无因别后知分寸，得趣深时远寄声。
羡子论文见解深，无端聚散苦难禁。虽然后会刚期我，忽漫离筵已着心。穷杀昌黎缘怪怪，谁怜子美独涔涔。寒梅鬭雪看何处，还忆花前抱病吟。
三山远落穷江尾，一水横过接石头。兰棹几双船细细，芦场无数屋浮浮。断云归去商量雨，黄叶飞来问讯秋。总为登临能作兴，若为陈迹替人愁。
闻向秋山苦读书，吟中还解忆人无。强颜为客心何在，忍病哦诗骨正癯。明月青山追昨梦，去年今日下姑苏。长桥一带关心否，问讯高阳旧酒徒。
金章虽贵岂公荣，一点孤忠百世名。字字清吟如太白，篇篇奏疏似更生。士缘气类归宗主，身为朝廷作重轻。当世共传书几种，最初曾见易先成。
品题人物妙权衡，在日江湖有重名。为国得贤八君子，登门执贽几书生。少游辇路心交久，晚见南华口义成。欲序未酬诗卷在，相知可独是同庚。
勋名已盛端嘉日，身佩安危三十年。自去鸿枢开督府，迄辞鸱阁老平泉。早看养马封侯将，晚作骑鲸捉月仙。纵道进贤冠最好，不须画此上凌烟。
长淮当日事尤危，孤垒身当数月围。杨子江头如虎卧，平山堂下似羓归。二难千载为时出，一战三京与愿违。赍恨伯符投镜去，追怀到老泪沾衣。
百万频年战虎貔，神驰漠北到洮西。空余八阵江头石，未见一丸关上泥。守父训辞黄阁去，负时名与紫岩齐。河山收此英灵气，下马千年看墓题。
出语无多动造微，公于学问似生知。客游槐府珍遗帖，世诵樗翁序近诗。握手最先门下士，伤心谁勒墓前碑。匆匆四十年间梦，忆到庐江下榻时。
两朝人物号耆英，九折崎岖亦饱经。几度拂衣心似石，重来曳履发如星。争名可是因文字，转臂堪嗟失典刑。何处藏山犹有史，悲笳幽咽若为听。
奥学深功在易通，御题褒句圣恩隆。成书自讲前无例，异论难齐久始公。辞有所之端可据，文无不变论尤工。皋比定集诸仙听，独惜丁宽道不通。
定是仙从天目来，少曾吟咏到襄淮。才名词伯班常伯，学问平斋授恕斋。华盖谩云邻翰苑，衮衣不许上瑶阶。海山纵好归何处，叹惜人间事好乖。
秀骨清姿玉雪同，几多星宿入心胸。风流王谢谈谐胜，家数常杨制诏工。坐政事堂无六丈，登文章箓似三洪。年来人物萧疏甚，玉座东西欠此翁。
伊昔宸京握手初，横经公未到三衢。早班玉笋还先去，晚侍金华却共趋。思老有余知笔健，病成应是为诗癯。峰摧太华嗟何及，身远无因奠束刍。
诸贤名并端平见，一老音存正始遗。改纪重来时领袖，持荷独立右尊彝。心忘世易身难乞，家著书多人少知。省闼才辞留史馆，可怜便入八哀诗。
国重穆陵搜巨典，帝咨宿学进隆名。那知幻境空花散，不待藏山史草成。笔冢长存堪怅恨，书棺何益谩哀荣。西山门第今无几，落尽残星泪眼盈。
早岁登门叨赏异，暮年造阙喜追陪。每从省户供词去，多向都曹诵句来。逐客赠年今尚在，痴儿别饮恰方回。湖边握手如前日，身隔千山叹玉埋。
声名早日到宸几，自许凌空健翮飞。朔党家传真抱负，西州人老几招麾。长庚穷杀狂如故，韩愈疑为傲则非。岁晚虽为香案吏，白头终与壮心违。
再造功成始趣还，又从薇省去长安。登车屡作澄清使，持橐还须文字官。子美八哀俄入此，贺公二命只书棺。不知庾亮埋何处，遥想悲笳泪雨潸。
一识端平三十秋，北关重别见南州。紫薇阁下分房住，黄檗山前并辔游。碧水诗来秋后得，吴门书去病中投。交情不薄相期远，底料催归记玉楼。
先帝云公有相才，经帷曳履久徘徊。先调化瑟更弦去，却赞兵机杖节来。祀典空闻陪五使，宗臣不许位三台。白头遗老孤忠在，忽漫骑鲸亦惜哉。
当年玉座语尤亲，荐士虽多不语人。天下短长才识尽，内中方寸纸来频。仆穷分作米盐吏，公许宜为翰墨臣。回首摛文今梦断，长怀知己泪沾巾。
名落江湖岁月多，白头还止梦三刀。胸藏千载心期远，识尽诸贤眼力高。慷慨当筵谈抵掌，淋漓满壁醉挥毫。空山埋去泥销骨，何日人间见此豪。
野涉来南岸帻时，我方为掾久追随。炉熏柳叶同清话，酒嚼梅花几赋诗。别后京华才一见，病余山寺谩相期。为公一恸今逾纪，当日交游在者谁。
辈行交情似此稀，旧游追记每攒眉。桐花古郡为僚日，落叶长安谒选时。君去鸣琴曾别饮，我期煨芋更论诗。谁知俯仰成今古，偻指伤心二十期。
姓名早入文章箓，姿性宜生孝友家。视世故轻如枣叶，得时名重只皇华。白杨何处伤心远，紫帽同游饮泪嗟。向老伊谁同此意，独余一友在东嘉。
精神满腹气英英，早岁宜登要路津。名是平原门下客，字同先汉蜀中人。已趋文石班犹浅，虽拥油幢志未伸。壮士不留强虏在，交游相吊泪沾巾。
江番相望两年余，度度书来有壮图。安已弹筝思海道，武空鸣剑说伊吾。公闲未久骑鲸去，我远先惭倩雁无。宿草不知秋几度，衰年何计奠生刍。
班行一见便欢然，意气相求似夙缘。得古鼎彝多鉴定，常时樽俎每招延。郊吟愈和曾成轴，晋帖唐碑不计钱。见说旧藏今散尽，传家犹幸子能贤。
胸涵万卷笔如虹，四海应无两所翁。身老肯疑询有鬼，眼高不许宪交公。祇缘命薄非才薄，信是文穷与学穷。班路重来终一簿，予麾亦不到莆中。
三文堂上墨犹鲜，别几何时哭此仙。散发弄舟思往日，撚髭觅句是前年。理明洛学知翁少，表慕泷冈有子贤。人物如斯埋玉去，病违执绋泪潸然。
凝香据案几何时，事事传来昔见稀。生果神如包孝肃，死尤贫似尹翁归。谁知食少为身害，可恨才多与命违。见说满城人恸哭，交游那得不沾衣。
襟义如公世所难，南来一念十年间。喜时文石为乌石，未到壶山住道山。宿草故人酬愿毕，生刍有客吊丧还。清名虽在身何在，抆泪空嗟造物悭。
天夺如公亦酷哉，遗民悲慕似婴孩。輤还夹道号啼送，寝祭诸村接续来。野录何年能入史，祠成他日转生哀。溪干旧友多弹泪，半月前书手自回。
师学亲闻正始音，半生为母欲投簪。游环璧水成名去，为念珠曹得誉深。贤比邺侯家有传，达如康节病先吟。宁需郡幕辞台幕，到死知君铁石心。
大科家世衮传芳，恨不峥嵘翰墨场。空郁壮图才半刺，合司帝籍便横翔。官称仅似浔阳白，早慧疑如江夏黄。曾向掖垣开荐口，眼看埋璧倍嗟伤。
几年漫仕贫如故，半世投闲乐远谗。无八九椽多借宅，得三百户谩题衔。初留兰省交吟卷，再见芝山送别帆。何月得寻埋玉处，天南凄恻梦松杉。
我有宗传未付衣，喜渠岁晚共吾伊。云胡丹旐鸣笳去，不见青衿问易时。生灵运前何太速，为文介后重堪悲。犀斜宰木今谁主，饮泪看君乳下儿。
三十年嫠未易禁，信眉才尔遽涔涔。断机有训名花帖，埋璧无惭见藁砧。剪发为珪供客馔，却蚶令侃职官箴。年兄事状夫人志，岁月追思泪满襟。
荣涂久历似羊肠，蓬省归来发欲黄。麟笔正烦朱邸客，骃丝还要锦窠郎。观鱼濠上归思切，吟雁峰前遗爱长。金凤赓酬知乐甚，玉楼谁召去何忙。
早岁声喧翰墨场，晚寻兰芷到湖湘。刘郎未得文章力，涪老空怀书传香。埋璧奈何从石衒，好竽滋甚况琴亡。山房宿处成终诀，怅忆交情四十霜。
三为一疏凤鸣阳，去国投闲两鬓霜。早有重名居豸府，晚因同姓误君王。恰还使事逢新政，已峻卿班入太常。止尼不知何物祟，清时竟失鲁灵光。
岭海清声玉雪如，门庭尤峻是闲居。吹嘘昔日班扬赋，受用余年老易书。亭列百间多筑圃，舟移数里自穿渠。春来红紫应岑寂，花外无因见小车。
别无久近不相忘，见面虽疏意味长。向摧梁初驰唁疏，已埋玉后送铭章。我惭临穴诗黄鸟，儿报移阡谶白羊。絮酒何时浇宿草，些成三赋泪沾裳。
江幕归来喜脱簪，当门小筑似山庵。名于世见林间一，爵以仁尊天下三。早失偏慈心已懒，晚虽漫仕性难堪。非无忧爱闲成僻，雷雨曾传旧奏函。
白头姓字紫蓬仙，三径还公得乐全。八九十翁健如虎，等闲一蜕妙于蝉。何年重见风前树，此夜愁看月上弦。义合吊庐寒阻我，须携斗酒到冈边。
当年握手向番湖，岁晚交情不暂疏。安乐窝中三度宿，往来溪上几回书。凤游旧客雕零尽，龙窟新阡怅望初。人物如公应不死，有铭有诔果何如。
盛德高年百福全，瑶池元是女中仙。慈民束吏如侯少，为国生材叹母贤。彩服俄更衰服去，襦歌还与薤歌传。民怀召父依依切，苦恨夫人不少延。
榕楼饮日君豪甚，岂料凄凉雪满头。横鹗几回宾上国，栖鸾一老殡南州。拜经传业源流在，作赋摩空取次休。诗卷旧人无十九，箫笳何去暮云愁。
有子能贤知孝甚，新磨铭石以贫迟。为君更作招魂些，此士无惭有道碑。身老梦思埋玉处，客游忆到共灯时。家成好入遗文去，乞与他年作瑞芝。
畴昔西山元有亮，师今名亮号西山。初修白业光时现，晚破玄关发已斑。缘熟不妨逢檗住，意阑忽漫杖藜还。雁湖未久跏趺去，汝蜕虽高我怆颜。
一麾局促楚江东，时喜邻藩好信通。坐厌文书朱墨里，静思谈笑圣贤中。浮瓯小试茶膏白，照眼分尝荔子红。想见高堂散凫鹜，竞追乐事赏年丰。
偻指重来二十春，系船犹记旧篙痕。飞鸿踏雪空留迹，随水浮萍那有根。摸索交游半为鬼，寻思往事黯消魂。天涯老泪空横睫，只欲归欤事灌园。
闾尾苍茫四际同，嵬峨岩石奠城东。云连波白蒸鳌柱，月带潮青结蜃宫。夹树烟笼花气舞，半炉香映日光融。苍藤满砌依岚翠，应许乘槎贯斗中。
结屋临流老此身，溪头顾我更情亲。不于南墅多栽橘，只恐东坡解笑人。地窄虽无三径乐，心和赢得四时春。孤忠耿耿知何补，惟愿年丰作幸民。
圣朝兴运自天开，又直临轩策草莱。廷对自惭无宿构，胪传何意冠群魁。幸瞻北阙承殊宠，忍负南山咏有台。稽首君恩难报称，誓殚忠赤赞规恢。
树阴分影过柴扉，马足车尘到亦稀。月下抱琴看鹤舞，阶前回首望云飞。兰边修谱香薰草，竹里搜诗翠湿衣。若坐小窗读周易，定忘春去与春归。
孤山屹屹镇西湖，山上逋仙旧结庐。地僻真堪供隠逸，鹤驯全不费招呼。旌贤赐粟来天诏，踏雪寻梅入画图。留得遗祠表清德，斜阳古木自啼乌。
地本乎阴窍本空，岩名以斗古传风。世人适意为行乐，造物何心着巧功。弱水蓬莱仙境界，石桥方广佛神通。达观不作尘寰看，笑挹天浆乐在中。
斗宿垂精插碧空，嵌岩太古石屏风。自然一道玲珑穴，谁见五丁开凿功。窦里乳泉时点滴，门前沥水暗流通。吾侪洞目崧台景，谢屐何曾到此中。
神螺卷雨入田畴，留得公堂一片秋。天上已催郎署去，人间难挽使华留。莫嫌仲举题舆晚，犹及东坡秉烛游。易在虎皮公在坐，试开宝箧为人谋。
新阳葭琯已浮灰，昨夜珠从合浦回。晓日鸾旗新竹契，春风龙炙古兰陔。青原别驾𣂏丹酒，碧落仙人醉玉梅。来岁五更三点入，直迎红药看苍苔。
懒把闲情去问花，花如含泪向天涯。二分春色已抛过，几处芳枝蹇未芽。羯鼓无功缘底事，鶑梢已恨落谁家。门前杨柳黄犹淡，为问何时可暮鸦。
把酒临风酹太和，春光九十已无多。四阳壮矣阴如此，万卉凄其愁奈何。不怕生成销铄尽，祇缘花信等闲过。欲将诗句勾晴色，南墅骚人制芰荷。
两朝表异诏言温，忠厚根基百世培。岳麓湖湘多秀气，玉杯繁露是奇才。词章近接秦而上，学术羞肩汉以来。事业元从儒者出，经纶之地自恢恢。
三瑞堂前香燕凝，诗书一脉浸人心。韬峰不露全牛解，振鬣长嘶万马喑。诸县屡丰公事少，期年未及去思深。减租除粟兴三学，人口如碑咏到今。
碧露犹余不尽翰，文章少露豹林斑。身行襄蜀江淮外，名在龚黄召杜间。使传暂劳濡辔沃，帅幢已耸碧油闲。笑谈尽护风寒了，归踏春风辇路班。
侯门六射喜从逢，今岁丰和夐不同。漕挽甫资萧相策，閟宫恰寿鲁僖功。鹤归动是三千岁，松梦终当十八公。愿举家风祝公寿，夜来已压小槽红。
休将斤斧向般挥，杀处谁知有活机。我且双关聊自固，君无一眼漫相围。只能暗里龟头缩，怎识伊边虎口危。莫向人前夸己会，降旗几度送君归。
部曲纵横听指挥，元来棋算即兵机。双关似铁吴坚壁，一著还魂汉解围。中垒占形包两陕，边隅拓土卷三危。一枰未罢兵书至，战退苻秦奏凯归。
春将新绿满郊原，喜逐双旌晓出关。初度麦畦行诘曲，却穿竹径俯潺湲。阴阴霁色催归骑，猎猎溪风醒醉颜。父老欢呼随幼稚，隔途争看使车还。
我不归耕却劝耕，下车且伴老农行。莱苗已过花才盛，桑叶方开葚早生。此去耕牛无暇日，新年啼鸟总懽声。定符贤守丰年愿，甘返田园老太平。
经年多病少逢迎，投老归来称野情。闭户且教防俗客，拥书终自笑浮生。怪人鸿雁呼群起，浴水䴔䴖傍母轻。几点疏萤独来往，鬓丝禅榻落花声。
天末凉风吹白云，渐看长昼少炎氛。满庭慈竹秋阴合，夹岸枯荷夜雨闻。漂泊乡关新避寇，荒唐客梦旧从军。起来极目西山望，故里松楸怅夕曛。
龙脊滩头春已归，旧章重举到江湄。玉箫金缕民风乐，麦陇桑畴农事熙。犹记去年来把酒，又还今日再题诗。桃花三月归帆过，此地红涛渐渺弥。
平田一水自萦回，喜见兹塘亦壮哉。夏潦久收犹浩渺，壶山近看更崔巍。刺船葑蓼中边去，唤月烟岚外面来。见说艾轩诗句好，不逢墨迹重徘徊。
倦入承明听履声，朱轓今复压专城。荡胸碧华供吟兴，照眼清洢洗宦情。鲈鲙何惭高士洁，琴龟不减昔贤清。未应更葺东山墅，出处方关世重轻。
一昨闻公幕府开，梦魂频绕岭头梅。久抛𫖇袴辞军去，忽有弓旌扣户来。茅舍相过争借问，荷衣欲出却徘徊。旧时檄草今焚弃，辜负黄金百尺台。
昨释兵符归故里，耳听兵事几番新。偶逢麾下来犹识，欲说辽阳记不真。儿觅宝刀坚爱惜，奴吹芦管怨悲辛。夜来忽作关山梦，万一君王起旧人。
宅成天下借图看，始笑平生眼力悭。地占百湾多是水，楼无一面不当山。荷深似入苕溪路，石怪疑行雁荡间。只恐中原方鼎沸，天心未遣主人闲。
天风吹衣霞飕飕，叱驭从南来罗浮。何谓玉笥捣药鸟，亦于石楼喧夜愁。仙翁定知野人到，道观聊为朝真留。一粒刀圭吾不与，大椿那有八千秋。
君抚渊明底样琴，肯于弦上要知音。相逢尘事不挂口，别去清愁总上心。听雨夜床孤旧约，看云秋壑想幽寻。他年跨鹤相过否，应笑浮名雪满簪。
拂衣归共白云间，佚老堂中天地宽。黄发可教供鞅掌，青山聊足对高寒。杖藜行乐春风软，纸帐佳眠晓日团。林下未应忘世事，并烦寄语谢家安。
颜范新祠番水阳，邦人来此识纲常。海波澒洞孤峰峭，天宇清明一凤翔。英迹重寻余古帖，高情犹想赋秋香。奸谀骨朽今安在，三叹前贤死不亡。
渺渺仙京到不难，梦游顷刻过蓬山。桃池根暖春常在，桂殿花寒夜弗关。簇仗龙来珠箔卷，奏章人去玉庭闲。尘缘未断鸡声起，又落黄粱未熟间。
歌哭相喧熟食边，野原花柳尽生烟。身如厄木犹多病，心似寒灰岂欲然。鸥鹭乾坤知有我，燕鶑日月认谁怜。溪城半掩斜阳暝，落得闲愁几画船。
一门群从葬秋烟，奕世儒家失旧毡。汝昔已工敲月句，而今惟使醮星钱。夫差台榭游应遍，鲁望篇章录想全。古观灯残风雨夜，可无归梦入临川。
君为丞处是吾乡，门对烟霞竹绕墙。于越城荒云树暗，代阳溪近水苔香。的知左宦心应折，未必东归鬓便苍。若过藏山山下寺，松楸凭与问凄凉。
白苹洲前风似刀，白头有客披苧袍。芙蓉郁红堕芳沼，杨柳摈绿摇空壕。捣衣砧歇蛩无语，美人清宵隔湘浦。独掩高楼听远更，不禁老树鸣秋雨。
湘花小朵分幽春，封根苔土如蛇鳞。东风晓剥兔豪壳，青瑶斛冷香吹人。滋香夜滴金蟾水，绿叶紫茎光韡韡。佩囊荒破赤龙愁，璧月斜沉泣骚鬼。
苍梧云塞东风路，勾芒太皞无行处。草啮枯泥后土愁，桃花自满云中树。黄牛力作兴农工，一犁细雨香蒙蒙。阿香夜奉玉皇诏，捶鼓空唤闲蛇虫。
冻天添云埋昼光，江河胶合蛟龙僵。涸阴嘘风无惨烈，枯碛莽莽沙浮霜。蛰春老屋如冰井，兽炭烹红烘不醒。南山飞瀑成玉丝，哀猿𤻎落孤松顶。
一檐朝雨若轻尘，新历虽开未是春。著出隠衣朝太帝，送来名纸谢同人。故园有弟音书绝，要路无亲旅食贫。五十平头今日到，不堪卧病似漳滨。
一酌离亭桑落酒，毵毵短发长愁苗。秋房已弃星居屋，晚寺应投旦过寮。歌哭尽从流水去，荣枯半逐暗尘消。江船载月敲铜斗，莫向台城问六朝。
袅袅朱栏倚细波，绿云相对閟嵯峨。中天车驾曾擒寇，何日楼船定入河。霁柳午阴随岸远，露桃春色过墙多。黄旗适应东南运，已办箫铙几曲歌。
云揭繁阴雨乍收，吴王故国悄如秋。春光物态千年在，草色人心一样愁。香径有时迷野蝶，帆泾无处觅沙鸥。桃花欲谢清明近，两鬓霜丝感昔游。
露华渗冷入𦈌袍，独坐云亭日易高。林茂不知山色减，石枯因见水痕牢。避人黑鼠窥茅栗，引子黄猿拾楮桃。野老欲论城市事，远教童稚觅香醪。
漠漠风烟滃绿阴，小轩多是暗愁侵。逗明月落杜鹃叫，向晚雨寒蚯蚓吟。一镜自知添鹤发，五湖谁解食鱼心。带春应有余花在，吴苑荒残不可寻。
册帝追王事总非，残碑犹自对斜晖。庙无人到苔痕古，地有蛇盘树色肥。月暗野风吹鬼火，尘昏沙雨驳神衣。乌江渡口停骓处，今日谁知作钓矶。
自惭战阵未曾亲，便待归田养幸身。随仗马闲秋骨瘦，打球单散晓眉嚬。游边尚忆擒虓将，画阁何堪作老臣。昨日望春门外过，铁鞭惆怅暗生尘。
当轩水渍一池苔，竟日无人见客来。飞鸟忽从花下出，游僧恰自雨中回。半边枯树雷烧破，几段残碑雪冻开。檀施只今何处在，金容冷对石炉灰。
吟肠凄断月苍苍，促织声中露未凉。高挂酒经缘抱病，闲看药录为参方。久要兄弟书皆绝，旋雇奴童住不常。拟续逐贫扬子赋，笔黏尘网砚池荒。
供奉芸签内殿间，身清不愧是卑官。带残敕号縚应断，吟出新诗板未刊。妾引哀歌秋烛暝，客收闲迹晓松寒。端平才子如君者，免死江湖把钓竿。
幽幽一屋巧藏春，花匠何曾动斧斤。逐朵似裁霜汉月，满椽如架石桥云。繁花绰有苔钱赁，清梦那无蝶羽分。欠得玉人相共住，金樽檀板送斜曛。
角断钟残月尚明，谁家霜鹤唳苹汀。空檐竹上滴寒露，野水城边沉晓星。清带离情穿碧户，远将秋思入苍冥。往年礼谒茅司命，曾记升元顶上听。
空白凝云颓不流，牧龙丈人病歌秋。寻诗北岭截珠树，老夫饥寒龙为愁。呼龙耕烟种瑶草，若为失意居蓬岛。泓泓水绕青苔洲，鲤鱼风起芙蓉老。
洞庭明月一千里，芙蓉水殿春风起。残丝欲断黄蜂归，鸳鸯翡翠承燕私。露脚斜飞湿寒兔，越王金鸡报天曙。官街柳带不堪折，谢豹空啼采香月。
零落栖迟一杯酒，绿凸蛮觥奉君寿。湖花江月前后邻，寒风又变为春柳。离鸾别凤烟梧中，曦轮送客沟水东。霜白松溪转斜盖，世间何处无春风。
黄璈散珠层殿曛，东方风来满眼春。龙蛇洗鳞春水暖，薇帐逗烟生绿尘。古人花为今人发，溪女洗花染白云。赤水阆风谁是主，西山日没东山昏。
征人遥遥出古城，天河夜转漂回星。银缕香寒凤皇薄，树色深含台榭情。雨滋苔藓侵阶绿，为有秋期眠不足。城边残月势如弓，月下丁东捣寒玉。
东望龙门北朝市，甲第千甍分戚里。朱门峨峨临九衢，垂柳金丝香拂水。毗陵震泽九州通，董贤女弟在椒风。周公旧迹生红藓，九泉寂寞葬秋虫。
玉转湿丝牵晓水，昔日住人今住鬼。东家胡蝶西家飞，星流露泫谁驱使。秋风吹地百草干，兔苑词人去不还。谁念幽寒坐呜呃，长忆深云海上山。
古人今人留不住，六街马蹄浩无主。丧车辚辚入秋草，丘垅年年无旧道。天娃剪霞铺晓空，幽愁秋气上青枫。寒食家家送纸钱，纸钱那得到黄泉。
苍岑大野临回冈，有树破腊扬孤芳。枝头粘得太古雪，月底散出无边香。一清炯然抱幽寂，老与朴樕埋冰霜。青苔黄藓裹寒骨，槁面不入春风场。
枕簟惊秋客意悲，吴湖一望白云迷。风枝蝉老寒声起，野浦莲衰夕艳凄。书寄潮船多不到，诗临月馆少曾题。离魂每夜生归梦，只绕东迁汉县西。
一身如鹤信萧闲，又向松滨寄客单。世事懒能扪虱话，生涯聊作豢龙看。删来稿卷吟还冗，洗过𦈌衣着倍宽。独有会心真得处，小庭幽草绿平栏。
风吹芦叶江头路，江水江天共秋暮。边淮寒早客行稀，只有征鸿向南去。征鸿自去书不来，远衣未寄凭谁催。孤城惨咽暮笳起，城下荒榛接淮水。
山居无力尘居俗，有客劝予惟种竹。种成贫家可骤富，翠色琅玕绕君屋。清晨荷鉏𣃁溪岸，分得溪光入城绿。暮年百事课功迟，坐待春风满林玉。
真人尸居雷八荒，断砖残墨生苍茫。鲵桓下𥉻九渊黑，神光倒射角与亢。明明元气淋漓迹，水底焚槐海波赤。周流万化元无极，姑使人心识天则。
湘江谁道无情水，宝瑟声寒愁帝子。安知日月在中天，万古重瞳元不死。楚南楚北千里云，持香遥礼云中君。莫起悲风助骚怨，兰枯菊瘁不堪闻。
东风煦妪如慈乳，欲报生成恨无所。自粘花片作斑衣，起捧春醪劝春举。傍人笑我老如许，我亦笑渠将及汝。梅花也笑柳都舞，君如不饮出童羖。
白鹇旧事随波去，太极阴阳自吞吐。长虹夜贯黑头船，四纪沙迎相公路。冯夷作剧真等闲，五都有客雄其间。上林三官浪忧国，千年海底生铜山。
娲皇失补天南角，一道银河落君屋。又疑元气自周流，不然泻尽谁能续。瀑边老桧尤可人，髯疏骨瘦皮鳞皴。崩崖欲压全不惧，夜半潜蛟暗来去。
百虫阫蛰雁奔忙，君从何来两袂霜。大冠如箕盍齐鲁，此地无乃惊吠厖。钓竿曾笑江湖窄，尺水讵容投犗客。取羝为君向东𫐈，一声裂石扶桑白。
阿鸿血染吴苔碧，气彻重泉埋不得。千年至宝复归天，颠倒海中飞霹雳。至今荒怪列虞初，罅石千寻骇游客。寺边别庙是何神，月黑伽蓝问周易。
人言月里仙人住，隠约娑罗树根兔。玄霜捣就亦多年，不见有人曾得度。清光偏照边城秋，城边白骨胎王侯。王侯白骨卒未已，龟蚌吸月独不死。
渡江第一南来驿，几度华堂延雁客。百年运逐晓云空，愁杀鞮官老无职。南徐今日古阳关，不断歌声祖离席。国雠已复事尤多，折损年年春柳碧。
船头蜀锦三千尺，倒影长虹浸寒碧。相逢不是紫髯郎，鹦鹉洲边眼生棘。江头箫鼓杂灵鸦，人道阴兵曾护国。安知楼下雪千堆，不是吞曹气冲激。
黄花暴日香欲醉，黄蜂抱香暖欲睡。老夫邂逅亦欣然，一段先天画前意。喧喧归雀聒丛篁，夕风欲转明朝霜。花摇蜂醒我亦觉，斜阳一片秋茫茫。
百川无敌大江流，不与人间洗旧雠。残虏自缘他国废，诸公空负百年忧。边寒战马全装铁，波阔征船半起楼。一举尽收关洛旧，不知销得几分愁。
断垣荒棘疑无路，忽有幽亭一亩余。不称郡侯来把酒，偏宜野客借观书。临堦汲水防苔滑，隔岸看山爱柳疏。非有旧交时下顾，十分风味落樵渔。
中年已悟昔皆非，正学无师更可悲。诗道纵能通阃域，圣经曾未涉藩篱。拟从周子参无极，更为东莱续近思。适意舞雩时一咏，区区何用苦吟为。
斋钟声断佛香销，闲步虚廊转几遭。浊世自缘君不舍，青山岂是俗难逃。鸟如留客音声好，松似骄人意气高。因悟宿根元自有，栽培功浅长蓬蒿。
盈箱积案欲何如，误尽苍生半属渠。陆贽外谁无负学，皋陶前是读何书。凿开素朴惟三画，斲碎真淳遂五车。安得六经行世外，民风尽返结绳初。
创新小阁画难成，肯借山翁养病身。万事不忧知有命，数椽分庇可无人。观书漆几明于镜，欹枕藤床软胜茵。终恐傍门心未稳，弊庐虽弊每驰神。
已恨逢人语不通，更堪烟岭隔千重。山城纵是如花好，海雾终愁似墨浓。远信断无鸿可寄，故乡惟有月相逢。闲于荔绿蕉红处，步屧时留到晚钟。
无雨无云晓色干，忽惊瑰璧满檐端。不教声到窗前觉，应恐愁添屋下寒。占瑞农官寻玉尺，析酲公子索金盘。柴门睡起无多事，卷上疏帘带竹看。
关心岁月似惊波，少日无成奈老何。别久帝京知事少，住长客舍识人多。典衣酤酒杯难满，借壁题诗字易磨。早信出门无遇合，故山只合守樵柯。
千寻雉堞一朝兴，五马行庖此落成。地峻鬼神愁设险，楼高星斗听谈兵。霞羞彩帜依山敛，月鬭金杯出海明。更有万堆飞石在，寄声残羯盍魂惊。
江山依旧昔人非，多少兴亡问不知。雁去又逢重到日，凤归安得再来时。风吹木叶随渔艇，霜压芦花出酒旗。特地待吟吟未稳，数声昏笛戍楼吹。
学道先须学忍贫，缊袍蔬食当华珍。抠衣所欠参前辈，开卷犹欣见古人。暗坐雨窗心似月，冷眠雪屋气如春。向来酷意耽吟事，今亦相忘越与秦。
鸢飞鱼跃两悠悠，造物何心莫问休。但得一杯长在手，不须万户更封侯。人间有梦何非蝶，物外忘机即是鸥。我亦青鞋行脚者，会摩铜狄话重游。
但得人才即治安，不忧外侮敢相干。学关世道方为士，业晓农家始是官。国力在兵堪用少，虏情如鬼欲驱难。岂无一代奇男子，抱膝无言静处看。
几踏槐花角寸长，担簦羞作老来忙。立身早慕千层塔，阅世今知百戏场。从辟谷来惟嗜酒，自栽梅后不烧香。人生底为青衫急，亦有秋荷可制裳。
不用悲歌抚铗长，古无人可免身忙。存心未必耕无地，涉世难忘选有场。新别水云书尚湿，旧题松桂笔犹香。只缘误触神舟走，惆怅京尘涴薜裳。
我策曾无一策长，一生蚁踏历间忙。持经佛寺新投社，寄食田家旧筑场。古剑放教龙逐伴，残书分与蠹餐香。不愁死去无名在，化作千年老鹤裳。
凫鹤都休较短长，静非无用动非忙。闲将诗卷排科甲，戏把文枰列战场。无地可施行话柄，有天须监格心香。功名细看时来耳，珍重渔蓑即衮裳。
曾住昭阳殿里头，何年香骨掩荒丘。虚传碧落归仙去，谁见苍梧从帝游。鸾阁粉销尘影暗，蜃炉香冷石人愁。风前不敢梅花折，犹恐君恩宠未休。
寺门初掩夜沉沉，风逼灯寒桧影深。满屋异香僧入忏，一瓯新茗客搜吟。云归古殿闻龙气，月照空池见佛心。坐久恰眠眠未稳，屋头钟起鹊惊林。
虎踞龙蟠在目前，依前行阙锁寒烟。津头鼓角增新戍，陌上笙箫减旧年。高塔直看淮对境，断碑闲忆晋诸贤。我来尚喜秋成日，鱼蟹堪赊满市边。
数节坚如玉削成，几年出入伴闲身。扶持衰老非无术，变化虚空亦有神。药笼倒挑同入市，酒壶斜挂共寻春。虽然未作颠危用，闲指迷津与路人。
梅有清香竹有阴，数椽于此寄幽深。旧看归雁抛孤旅，新听啼螀悔苦吟。几卷书皆先世迹，一张琴是古人心。柴门未必无知己，何必江湖在远寻。
一室焚香即太初，万人如海尽从渠。第于心上曾无着，何必山中始可居。垂箔护花嫌引蝶，连筒汲井怕生鱼。草玄政不妨人事，问字敲门未可疏。
客里元正最可怜，就他香案礼苍天。懒拈蓍草占新岁，频对菱花忆去年。仅有邸翁分席拜，不如野老着衣鲜。百年草草浑如此，且醉残梅了目前。
天上分来种异常，年年花占菊前黄。堆将龙麝应难敌，隔尽屏帷亦透香。此日且饶秋富贵，全家疑在月中央。明朝酒醒风吹尽，赢得黄金满步廊。
生平未始识东州，不谓招邀得漫游。南镇门前秦望晓，西兴浦口浙江秋。风抟怒气潮初落，山涌青冥雨乍收。岂为登临重回首，使星只在五云头。
云去云来几点星，城头画鼓转三更。草深萤聚浑成燐，月暗鹤飞惟有声。何处夜航鸣橹过，沧江如镜烟半破。忽然长啸惊沙鸥，飞入前山不留个。
山风凄冷山木悲，虎不敢啸鬼夜啼。溪声暗绕苍苔路，翠羽丝毛寒不栖。幽人此时楼上立，叶照松梢露珠泣。有酒欲饮饮不成，月华缥缈烟光湿。
我见千家闹管弦，金瓶玉水养春妍。一朝花落空枝在，爨下焦枯亦可怜。曾闻李白之诗否，以色事人几长久。断蘂残英尚未衰，月明人立黄昏柳。
飞云涌浪天边来，翠色迷空拨不开。逸人怜此一崔嵬，峨翚危檐倚翠堆。客来楼前认林樾，坐久神爽愈飞越。移时双鹤何处归，遥见前山两点雪。
夜半江风吹竹屋，起挑寒灯怜影独。荒鸡乱啼思转多，黠鼠啸跃眠不熟。旧曲情声觉悲凉，故园心眼时断续。何当牵犬臂苍鹰，锦帽貂裘呼蹴踘。
三树五树啼寒猿，一声两声落耳根。吾疑耳到猿啼处，却是猿声随风奔。猿声不悲亦不怨，吾亦于世何所恋。夜深月白风籁寒，听此忽然毛骨换。
道人久矣泯耳目，萧然自如脱羁束。朝随扶桑日头起，暮趁昆仑云脚伏。青牛过关今几年，此道分明在目前。昨夜琴心三叠后，一堂风冷月娟娟。
剑法年来久不传，年来剑侠亦无闻。一从袖里青蛇去，君山洞庭空水云。逸人习剑得其诀，时见岩前青石裂。何如把此入深番，为国沥尽匈奴血。
天为燕丹畜赵高，风鸣易水止荆轲。不令刘季身秦怨，却速吴陈此水过。秦王环柱剑光急，尺八匕首手死执。伊独徙木信市人，殿下钤奴嬴得立。
靖通庵外锁晴云，壁莹飞琼瓦叠鳞。野鸟无心一声晓，岩花有意四时春。凿开风月长生地，占断烟霞不老身。虚靖当年仙去后，不知丹诀付何人。
平生只要乐清虚，占断人间静处居。古壁空悬三尺剑，幽窗闲却一床书。远山喜色日初染，枯木凉声风自梳。细嚼清闲滋味别，云霞收拾作粮储。
一林幽竹几时栽，怪石花砖砌绿苔。羽客游岩乘雨至，仙翁采药破云来。天台犹在眉毛耸，雁荡依然眼睫开。昨夜摘珠人报道，海中失却小蓬莱。
山色凝云翠几重，鸟声惊落夕阳红。要携琴去弹秋月，且掇棋来着晚风。一度醉眠知事少，数番吟畅觉心空。慵庵不与人相与，阁上柴门滋味浓。
半天突出一奇峰，小小茅檐滋味浓。夹道新松招夜月，满林幽竹唤秋风。迎人野鸟间关语，恼客岩花烂熳红。策杖且随流水去，柴门时倩白云封。
逸士幽居松竹林，小堂偃枕北山阴。夜深冷月寒蓬户，晓起清风爽楮衾。把剑更餐杯内酒，收书动破壁头琴。自从一见羲皇面，千古谁知养浩心。
风搅长空秋雨悬，路如苔滑懒摇鞭。入门指仆买杯酒，磨墨倚窗吟一篇。黄竹绕檐黄蚁战，白芦映水白鸥眠。一声长啸便归去，回首孤村空暮烟。
天半秋风鸣万松，芫花半落夕阳红。寮烟暗锁仙坛古，野意深藏丹灶空。人采紫芝何处觅，我来白昼不相逢。一声箫管笑扬袂，秋色满怀诗兴浓。
闻道青城有老吴，话头入耳十年余。偶同婺女无忧客，来到天台撞见渠。身上衣衫惟布素，口中谈吐尽丹书。想君已是千余岁，谁道神仙世上无。
别后俄经几许春，相逢一笑挹南薰。灰头土面无人识，木食草衣嫌俗纷。在浙之台今已久，姓樊名邴寂无闻。为君传此新诗去，寄与铅山赵翠云。
尽把天工付祝融，东皇归去太华宫。棱棱山色耸苍玉，湛湛波光浸碧铜。杨柳入天鸠要雨，海棠落地蝶嫌风。好将杖屦西园看，万紫千红一夜空。
白云影里话三生，起坐相从夜共行。谊与云天高也薄，道于泰华重邪轻。酒非贪饮惟知己，诗不求工贵适情。但使忘年成莫逆，何须肉袒负渠荆。
话别应知太去匆，明朝马首定东风。镜中人瘦如花瘦，湖上春浓似酒浓。行色已如天色好，道情不与世情同。如今老眼浑无泪，醉颈当筵似玉虹。
众僧莫怨赵归真，此是容成太玉君。始末四年曾就日，相将五秩即腾云。帝心俾立神霄教，州额由升应道军。泉石依然冠剑冷，至今雷电御松坟。
唳鹤啼猿怨满怀，烟葵露槿泪盈腮。一钩桂月千林黯，半夜松风万壑哀。不御六龙昌宝祚，遽骖八骏驻瑶台。小臣泉石膏肓了，无任冰肝玉胆摧。
凭暖朱栏醉已酥，楼前眼缬望中疏。汉阳草树看来短，淮岸渔家淡欲无。薄暮鸦翻千点墨，晴空雁草数行书。多情庾亮吟魂远，风泛芦花秋满湖。
白云黄鹤迹成遗，何独当年丁令威。洞里不知朝市改，人间再到子孙非。笛声吹断秋江黯，月影飞来夜漏稀。大醉倚楼呼费𩃱，蓬莱山下几斜晖。
不说江山笑老权，尽称造化戏曹瞒。飞乌绕树孤回首，断戟沉沙怒激湍。豪杰已随霜叶尽，兴亡尽付浪花翻。画堂莫唱坡仙赋，战骨草中吟夜寒。
不将胆命付周郎，安得儿孙见太康。三国兴亡成梦事，一川烟草断人肠。黄旗紫盖伊巴蜀，翠殿朱楼自武昌。纵谓西山非王气，金陵能得几时王。
孝之一字协天伦，信可通天感鬼神。霜满竹林安得笋，心倾泪雨自生春。祇闻郭巨曾埋子，岂得曾参亦杀人。凿隧及泉愚尔耳，斯人盍是舜之臣。
登台日费万缗钱，宾从如云剑履骈。食鼎歌钟移楚地，貂金珮玉整唐天。缅怀𣄛钺熊旗里，尚有冰辞雹语传。偃月堂中人用事，牛家僧孺得称贤。
西风黄叶满秋城，水鸟飞无沙碛腥。淮浪白如头似白，沔山青与眼俱青。何人得见莲花女，此地空余江汉亭。一自郑生双珮断，幽情渺在蓼花汀。
无人为叫祢平原，表祖粗人岂识文。鹤在鸡群怀月露，豹将虎变欠风云。凤凰池上才方酒，鹦鹉洲边已自坟。道大不容才见忌，渔阳挝断不堪闻。
落尽桃花水满湖，西山西塞长新蒲。斜风细雨今如许，青笠绿蓑谁又无。圣主龙飞邦有道，醉仙睡到日高梧。何时尧舜无巢许，我也人乎粘壁枯。
越禽胡马易空疏，水远天长梦亦迂。南北故人鸿去外，古今陈迹雨晴初。云连碧草别愁黯，风眇绿波征骑孤。三径凄凉一杯酒，夜深重读寄来书。
天地神祇不可诬，小人君子费分疏。我无其事初何恤，自揆于心或未如。岂是大颠留乃服，只闻刺史造吾庐。谁能脱略形骸外，孟简尚书谩寄书。
昼弄朱曦夜弄蟾，知他何处地行仙。殿前昔奏三千字，腰下曾缠十万钱。得句直疑无李白，草书真个过张颠。有时兴发临风舞，饮似长鲸吸百川。
幽人避暑海城西，西北浮屠尽得栖。更漏有无风逆顺，纸窗明暗月高低。石泉未到秋先冷，野虎偏从夜即嘶。记得去年常德府，武陵今夕况桃谿。
手补天工笔法奇，笑将造化作儿嬉。胸中夜雨浇龙干，纸上春风舞玉蕤。云水一生无别好，琴心三叠有谁知。今宵松殿相期会，弹到西山月落时。
如今无用绣香囊，已入空王选佛场。生铁脊梁三事衲，冷灰心绪一炉香。庭前竹长真如翠，槛外花开般若香。万事到头都是梦，天倾三峡洗高唐。
玉殿朝回夜已深，三千世界静沉沉。微微花雨粘琪树，浩浩天风动宝林。烟锁昆仑山顶上，月明娑竭海中心。步虚声断一回首，十二楼台何处寻。
清风为我送归船，数粒青松起薄烟。帆影惊飞秋水雁，橹声搅断夕阳蝉。几人家在溪头岸，一片云生水底天。满眼良朋无好酒，此心已挂九江边。
不嫌来往日诗筒，春兴无穷我欲东。一雨放行三尺水，万松回纳半帆风。且将南浦难题景，寄在西山绝顶峰。柳处酒家花处寺，并留他日款游从。
象轮何事过毗耶，诗窍禅关事一家。自古行春难尽美，非风即雨辄成差。我文柔似三眠柳，君句清如六出花。应悟己公茅屋下，拟之早已涉河沙。
春暖涂歌里咏喧，鹑衣百结过苏天。九重亲擢公为此，百姓皆云我自然。五马重来寻墨沼，一麾又去镇闽川。庙堂相位犹虚左，已筑沙堤在日边。
谓师有道国人皆，何必文殊更五台。棒喝交驰聊复尔，离微不犯亦奇哉。且言风动还幡动，莫问船来与陆来。不道相逢不相识，尽教寒拾笑咍咍。
浪萍风絮客他乡，喜者青春鬓未霜。到处烟霞成莫逆，如今山水已相忘。子还真个为仙尉，我定终身作懒王。何似着鞭铅汞事，笑骑云外鹤翱翔。
嗟予尚未发星星，今日杯茶归雁亭。几见霜翎巢白草，数行云足篆青冥。方将寄字来苕霅，莫便翻身过洞庭。握手亭前话今古，仇池仙墨有余清。
素娥飞下碧霄间，别馆嵌空万仞寒。不是高悬青玉玦，直疑斜捧烂银盘。云根朴朔兔相似，灌木参差桂一般。说与长风休送上，千秋留与往来看。
原气推宗分不疏，一相思一检舆图。三生骨肉几回别，万里音书半字无。风雨每思君对榻，江湖长只影为徒。春城烟锁南台暮，两地襟情片月孤。
惊心节物读齐谐，迎面南风泛歜杯。池畔雨荒灵运草，庭前云酿洞宾槐。藕丝冰水敌时暑，臂彩钗符付女孩。遐想湘沅歌楚些，兰魂桂魄不归来。
晓来掠面更东风，过尽溪山属祝融。杨柳引教荷芰绿，海棠让与石榴红。稻针刺水连青亩，麦浪翻云涨碧空。我有浮瓜沉李约，诸君同上紫霄峰。
昔日寻师到海涯，手中常袖一青蛇。随身风月长为伴，到处溪山总是家。玉笥岩前曾结草，金华洞里独餐霞。有人问我长生事，默默无言指落花。
输与黄龙第一筹，于今不到洞宾羞。九重城里圣箭子，三百年来粪扫头。山月扶疏龛石冷，天风浩荡海槎浮。我来会得谦公意，竖起拳头向赵州。
小亭低瞰小池边，日日春风醉管弦。盘礴好穷诗世界，登临疑是水神仙。玉萍掩映壶中月，锦鲤浮沉镜里天。芍药牡丹归去后，花开十丈藕如船。
杖头挑起一天云，政是梅花十月春。猿叫千山风势恶，雪迷万里雨声频。今朝瓢笠游方外，旧处烟霞失主人。好去着鞭行所得，他时相见话头新。
收敛神光少默然，顶门一路聚云烟。且升阳火烹金鼎，却降灵泉灌玉田。交结只于牛渚外，分明正在鹊桥边。功夫九九数六六，此是人间安乐仙。
到此令人玉骨寒，四围紫翠玉回环。玲珑苍壁竹敲竹，重叠画屏山间山。猿笛晓闻冥漠外，松涛夜吼有无间。我将唤起陈知白，蜕却尘躯跨彩鸾。
况此三晴二雨天，孤村寒绾缠苍烟。客来长是有蝴蝶，春去不堪闻杜鹃。汉蕨可羹今已晚，胡麻未饭必须仙。九江城里郑天谷，许结焚香瀹茗缘。
高人占断一生闲，长得青山在眼看。棋子纵横星点乱，琴弦戛击玉声寒。无心门掩苔三径，观化庭栽竹万竿。中有玄机人不会，清风明月两丸丹。
契妙堂中静养神，神凝气聚一壶春。青山绿水无非道，翠竹黄花有几人。世外不知千百世，身中还更两三身。一从契得虚无妙，明月清风是我邻。
玉壶四榻静无尘，琴上无徽笔有神。诗债已还休骨瘦，酒冤今醒但眉颦。清风吹鹤梧桐晓，明月啼猿杨柳春。见说玉楼新架就，紫皇有诏日来频。
一池寒碧浸红鳞，芍药方花春后春。烟阁晓垂天幕静，风帘夜上月钩新。闲云流水无穷意，绛阙清都被谪身。不向悠然堂上饮，篇诗斗酒付何人。
落魄逍遥一醉仙，笑携藜杖夕阳边。三年睡法应须得，九蕴仙方妙不传。骤雨猛催今日作，老苔为锁异时镌。偶来水绿红花野，自与庐山亦有缘。
万轴牙签聚碧芸，数间茅屋锁闲云。鶑吟芍药一歌女，蚁绕菖蒲万水军。香穗横窗盘瘦影，茗花浮枕鬭清芬。琴心三叠昼眠觉，熟读数篇韩柳文。
千峰万峰翠入门，一树两树啼断猿。山后山前鸠唤妇，舍南舍北竹生孙。烟迷洞口苔三径，风吼松梢月一痕。芍药未花春未老，客来到此倒芳樽。
满树牡丹相次红，客来不放酒杯空。三分春色二分去，一处风光是处同。柳絮打残连夜雨，桃花飞落五更风。与君饮到如泥烂，我欲明朝杖屦东。
新除小垒燕方谋，又拜晴蜂万户侯。占破清明三五日，实封芍药一千头。花间作梦碧蝴蝶，柳外谈禅黄栗留。物物是题吟不尽，却烦酒作钓诗钩。
四时风物现安排，醉上高楼眼豁开。云散远山元不断，池成明月自然来。夕阳妆点丹青树，烟雨和匀水墨梅。此是天工无尽巧，何曾染惹俗尘埃。
家居琼馆海山隅，腹内包藏三教书。明月清风为活计，蓬头跣足走寰区。玉炉丹熟斟琼醑，金阙朝回唱步虚。要识我侬真面目，广寒宫里看蟾蜍。
拍拍浮浮几酒樽，梅花入梦酒归魂。半窗寂寞猿三咽，满户萧骚月一痕。山后山前鸠唤妇，舍南舍北竹生孙。天明醉醒策霜竹，春在江天芦荻村。
只贪饮酒与吟诗，炼得丹成身欲飞。曩劫曾为观大士，前生又是派禅师。蓬莱旧路今寻着，兜率陀天始觉非。料我年当三十六，青云白鹤是归期。
浄几明窗兴味浓，老僧心下万缘空。黄鹂睡起摇开竹，白鹤飞来点破松。些子溪山藏夜月，无边花柳恼春风。真如般若头头是，坐断蒲团子细穷。
幕天席地做生涯，凡圣同居气象佳。拨过浮山供醉眼，斩新风月入诗怀。花间自舞三台鹤，竹外空歌两部蛙。不是道人多计较，是渠诸圣早安排。
不着人间一点尘，满堂尽是学仙人。衣衫总带烟霞色，杖屦相随云水身。铁笛横吹沧海月，纸袍包尽洞天春。而今会聚十方客，认看何人是洞宾。
日高丈五尚酣眠，心下无愁不管天。野蔌山肴酬白醑，干柴浄米煮清泉。不须求仕如藏用，且自烹茶学玉川。时策短筇松竹下，清闲便是地行仙。
偶然气分颇相同，道院新移喜毕工。坐把诗吟中夜月，笑将酒洒一窗风。博山香篆浮青蚓，古壁灯光吐玉虫。君已酕醄吾酩酊，化为蝴蝶入槐宫。
庭皋一叶夜来秋，拍塞乾坤爽气浮。有客放船芳草渡，何人吹笛夕阳楼。鲈鱼莼菜季鹰兴，鸿雁芦花宋玉愁。碧水映天天映水，淡云如幕月如钩。
桐柏山头避俗嚣，篇诗斗酒自逍遥。九峰野草迷丹灶，三井飞泉喷石桥。万顷白云蒸绿野，一声黄鹤唳青霄。人言华顶高高处，东望蓬莱浸海潮。
去年五月扣松关，方与先生一解颜。今我杖藜寻旧隠，闻君琴剑蜕空山。交朋满眼今无几，羁旅伤心为一潸。自叹洞前东去水，不若逝者若为还。
去年五月风飕飕，人在方瀛山上头。见我飘然动行色，有诗因尔话离愁。早知如许归仙速，悔不迟为几日留。闻道先生归去日，千岩万壑正中秋。
去年五月访丹元，月谷先生与我言。将谓此生共茅舍，不知何事速云轩。亲书数卷空悬壁，旧隠三间半掩门。雪魄冰魂无处觅，秋烟秋雨暗孤村。
身在烟霞缥缈间，此心已学白云闲。遣怀把酒自酌月，无事卷帘常看山。老去棋冤休死战，年来诗债逐时还。于今养鹤多栽竹，缚住时光且驻颜。
灵禽悲噪白云边，人到天台古洞天。点化春愁三月暮，唤回晓梦五更前。有如捣药洒泪响，非杵非舂自戛然。毛羽也知仙可学，声声要结炼丹缘。
早岁江湖走一遭，归来姓字籍祠曹。未还风月烟霞债，又主香灯粥饭劳。卷雪楼前更袯襫，驻云堂内饮蒲萄。新凉要过庐山去，拟欲从君借小艘。
一簇楼台水上居，琅风韵竹动笙竽。鱼龙飞舞半帆雨，鸥鹭眠呼两岸芦。雪覆高低春玉树，月明表里夜冰壶。渔郎倚櫂桃花落，认得扶桑宫殿无。
占断人生百岁闲，绛宫有路透玄关。明如雪夜潭心月，静似春天雨后山。万籁无声人不寐，一尘何处夜将阑。琴心三叠倚楼坐，黄鹤悠悠去不还。
万松挟岭壮招提，上有琴台与墨池。佛殿尚存今智积，娃宫曾馆古西施。太湖远水如奁镜，木渎平田似局棋。策杖访回无际塔，日晡聊看草书碑。
白酒黄封冽以妍，鲈鱼买得一双鲜。舟行无浪无风夜，人在非晴非雨天。醉熟不知天远近，梦回但见月婵娟。垂虹亭下星如织，云满长洲草满川。
万顷平田指掌间，松梢直上与檐干。云粘暮色月华湿，树颤秋声天籁寒。窗外好山千翡翠，屋头修竹万琅玕。楼中啸罢玉龙去，浩荡天风生羽翰。
王邓诸公焉在哉，云屏烟嶂锁苍苔。大千国土无双客，第一洞天游两回。太极光阴忘甲子，九霄云气接蓬莱。桑田海水今如许，劳得朝猿暮鹤哀。
闲傍珠帘散漫初，垂垂欲下得风扶。绣床渐满圆还碎，醉目遥看有似无。只见鱼吞池面水，不知萍满岸头湖。往来无数香球子，粘缀春衣自不须。
平野巉然石一拳，千崖万岫翠相连。鸟飞不到疑无路，云与齐高直接天。下面仰看岩是屋，上头仍有玉为泉。李仙丹熟山魈遁，尚有宸章寄紫烟。
我居琼海子潼川，相望西南路八千。乃祖青牛今不返，予家白鹿尚闲眠。云萍莫测真如梦，琴剑相逢亦宿缘。多少西风黄叶恨，待须贳酒泛湖船。
莫便嗔人离此山，白云黄鹤云游还。意行但任杖屦乐，别后岂忘诗酒懽。不谓业风吹我脚，只将明月当君颜。未知云水何时会，烟雨萧萧暗碧坛。
满山红白福桑花，蒲涧深中尽可家。景泰得泉从卓锡，安期种枣说成瓜。岂无仙化羊如石，尚有书踪壁似鸦。一饭招提共僧语，法华经里问牛车。
陈踪行览寺门前，自取椰瓢酌冷泉。山下果然无白地，洞中尽自有青天。更谁识得安期事，且去参他景泰禅。冠盖如云自来往，如今何处有神仙。
霜清木脱嫩寒森，惊见孤英吐竹林。不负雪期如有信，偶先春事本无心。月横瘦影池塘浅，风递微香院落深。莫问调羹并止渴，枝枝且惬醉来簪。
诗坛勍敌我何堪，只把新诗着意参。韵险有如行栈合，句香何止食余甘。江寒风落余章谬，鸟过身轻一字惭。饭了相陪闲笑语，锦囊非我许谁探。
何处人间得五羊，海城鼓角咽昏黄。无心燕子观秦越，有口檐铃说汉唐。九十日秋多雨水，一千年史几兴亡。圣朝昌盛鲸波息，万国迎琛舶卸樯。
一点秋光寄画图，秋来吟鬓似枫疏。晴烟染树看何足，缺月梳云状不如。暑退凉生蝉有语，水长天远雁无书。此心直欲鹏南举，不学蜘蛛结网居。
天知一舸过扶胥，排办千山作画图。暮霭催诗归彩笔，秋光入酒透冰壶。篙头点水月破碎，云脚行天星有无。岸柳江枫共招手，西风吹我出贲隅。
太乙坛前偃月炉，不消柴炭及吹嘘。金翁跨虎归瑶阙，姹女骑龙到雪壶。采得三斤寒水玉，炼成一颗夜明珠。从兹只用抽添法，产个婴儿一似渠。
松脂明灭已更寒，蛙市无声万籁沉。千里清风孤馆梦，一轮明月故人心。欲眠还醒推藤枕，骤热仍寒弄楮衾。搔首起来顾清影，断烟低锁荻花林。
白龙过涧玉琮琤，涧外松声击戛鸣。烟锁檐牙春二月，月移帘额夜三更。琴弹白雪阳春调，曲转高山流水声。清听堂中杳无梦，我将乘兴跨长鲸。
庐山山下倒芳樽，八九人家烟水村。千尺云崖春上藓，几重月树夜啼猿。人骑黄鹤去不返，草没丹炉今尚存。携子高歌醉归去，一溪寒碧绕山根。
君向星江结草庐，我来抵掌笑相于。三杯碧液涨甆盏，一缕青烟缠竹炉。剑舞春风花烂熳，琴弹夜雨竹萧疏。明朝拄杖知何处，猿叫千山月满湖。
十二栏杆秋月明，谪仙曾此宴飞琼。半窗树色粘山色，隔岸风声送水声。织翠回纹伤薄幸，香红染袖怅都城。酒愁花恨无人诉，赖有延年俞秀英。
不叹劳生行路难，自怜云水许间关。别来五载多怀感，待有尺书无往还。微白一钩天外月，淡青数点海边山。襟情欲向何人诉，与子篝灯到夜阑。
生死轮回第几番，尘尘劫劫不曾闲。一潭湛绿是非海，千尺粉青人我山。性地灵苗思水国，心天明月掩云关。衣中珠子无寻处，今且随邪炼大还。
五蕴山头多白云，白云深处药苗芬。威音王佛随时种，元始天尊下手耘。石女骑龙攀雨㼌，木人驾虎摘霜芸。不论贫富家家有，采得归来各一斤。
须信先天事事无，阴阳陶铸此形模。真空平等朱砂鼎，虚彻灵通偃月炉。九窍可风坛坛暖，二时失火药材枯。只兹一点无明焰，炼出人间大丈夫。
无位真人炼大丹，倚天长剑逼人寒。玉炉火煅天尊胆，金鼎汤煎佛祖肝。百刻寒温忙里准，六爻文武静中看。有人要问真炉鼎，岂离而今赤肉团。
药炉丹鼎火炎炎，六贼三尸怕令严。无去无来无进退，不增不减不抽添。爱河浪静浮朱雀，觉海波深浸白蟾。一自浴丹归密室，太阳门下夜明帘。
金翁姹女结亲姻，洞口桃花日日春。拾得一轮天上月，炼成万劫屋中珍。黄婆即是母之母，赤子乃其身外身。龙汉元年消息断，威音前面更何人。
青天白日一声雷，撒手悬崖了圣胎。有眼如盲光烁烁，无绳似缚笑咍咍。黄金殿下千株柳，碧玉堂前万树梅。辜负鸳帏人寂寞，秦楼宴罢盍归来。
佛与众生共一家，一毫头上现河沙。九还七返鱼游网，四谛三空兔入罝。混洗何年曾结子，虚空昨夜复生花。阿谁鼎内寻丹药，枯木岩前月影斜。
自从踏着涅槃门，一枕清风几万年。弱水蓬莱虽有路，释迦弥勒正参禅。谁将枯木岩前地，放出落花啼鸟天。两个泥牛鬭入海，至今消息尚茫然。
道人家在海之南，来访庐山老万庵。露柱灯笼同请举，僧堂佛殿总和南。山河大地自群动，蠢动含灵共一龛。虀瓮里鱼淹未死，此香炷向活瞿昙。
我方一枕午风眠，君正然香未解船。知问无为三不答，广咨王母几寥然。分明翠竹黄花意，何必红铅黑汞篇。寄语鹤林老居士，甚时叱鹤过西川。
夕阳花木丹青活，烟月山林水墨昏。碧缕倦飞萦宝鼎，红波惊涨溢金樽。掀髯醉接君谟笔，击缶吟招子美魂。因逐尚方双舄至，亦随桃李入春园。
昼潮夜汐大江东，江上东南宝刹雄。饭了从容陪海月，禅余宴寂享松风。主宾无间诸尘浄，心目相忘万象空。橙熟手香吟笔滑，余情渺在夕阳中。
接耳交肩话绮疏，扶摇九万此南图。对床风雨人皆有，协韵埙箎我独无。偶尔诗家鸿雁行，为今酒岛鹡鸰徒。情知一舸鸱夷去，临欲出门灯影孤。
重楼复屋枕层崖，想有残碑锁翠苔。但见苍山如壁立，不知绿水自何来。岩花满眼红而紫，谷鸟呼名去复回。便欲买舟从此隠，岂惟一处子陵台。
峡畔寻常有虎踪，峡中闻说有蛟龙。心知峭壁生如剑，目送清波去似弓。绕树尽皆青薜荔，举头忽见白芙蓉。西风为我吹残酒，最喜千峰翠色浓。
峡口青门束碧流，天生双剑割清秋。可怜柳叶黄如此，曾见芦花白也不。本意买舟归楚国，此行为砚访端州。渴来欲吸三江水，洗出胸中万斛愁。
损之又损玉精神，松竹新来渐卜邻。月夜一枝香暗度，溪楼数点影横陈。直须何逊为知己，始信张良似妇人。从此东风还入手，管教桃李十分春。
岂论春夏及秋冬，事事皆由造化工。谁道一生无好运，何缘三月见芙蓉。骚人犹恐东风误，醉眼真疑芍药红。便是重阳开未晚，且传好意取欢容。
急雨将雷过柳塘，春因底事亦归忙。经时不放荷花叶，昨夜尽收栀子香。判断千林成梦去，安排一夏纳风凉。开眉无觅愁来处，数笔晴云尽水乡。
风樯小舣水中央，接袖交肩话柄长。贷粟庄周轻得失，倚楼杜甫重行藏。情知此去无多远，未别一声先断肠。排办新诗消遣酒，高吟大笑渡番阳。
婀娜姮娥处玉宫，秋来梳洗越当空。阴晴圆缺天何意，离合悲欢事与同。好去画楼歌舞地，莫来清馆别愁中。应知人不能如月，月且团圆月月逢。
豪侠相逢好弟兄，竹篱茆舍聚双星。青松影里诗鸿雁，白石岩前酒鹡鸰。笔下驱回千铁骑，胸中包得几沧溟。令人忆著张华剑，三百年来无血腥。
匹马追风访地灵，山衔夕照鸟飞惊。裴休虽是参黄檗，韩愈何曾嗣哲兄。竖拂拈槌吾不会，篇诗斗酒过平生。侬家自有修行处，夜夜丹炉炼月明。
刘禅材非天下君，出师一表费殷勤。卧龙梦破隆中月，列雁轰开蜀口云。甫得江心成八阵，奈何天意要三分。木牛流马今何用，赖有玄仍继策勋。
舞拍歌声妙不同，笑携玉斚露春葱。梅花体态香凝雪，杨柳腰肢瘦怯风。螺髻双鬟堆浅翠，樱唇一点弄娇红。白鸥不入鸳鸯社，梦破巫山云雨空。
朱楼紫殿贴晴空，前后千峰更万峰。蝶𣨼秋花黄淡伫，猿啼晓树翠溟蒙。断霞烟重苔粘露，薄暮云兴夜起风。醉倚玉栏弄明月，嗟嗟身世等萍蓬。
山高万籁作秋声，六月胡床冷似冰。浩浩拍窗人不寐，飕飕到枕梦难成。掀开云幕飞苍絮，推出蟾轮碾素璚。幸有许多闲气力，何如吹我上瑶京。
指点篇书说向谁，武侯之后独公奇。许瓢却大尧天小，严濑应高汉座卑。夙世已偿霖雨债，我身今结水云知。何人桂树中间隠，莫作南阳一睡骊。
二十年来云水身，今凡七度踏京尘。丝长岁月能多少，粟大功名徒苦辛。白日戏陪人世事，绿烟锁断洞门春。云岩月岫今何处，一听猿声一怆神。
海棠开后雨冥绵，寒食清明又一年。胜赏挨排三月朔，嫩晴将息百花天。水光山色供图障，燕语鶑声助管弦。我自吟边闲拄颊，笑人陌上拾花钿。
迷则僧祇悟刹那，遍将此事勘禅和。春深未解桃花旨，日永其如燕语何。晓殿冷凝山色重，夜楼阔占月华多。西来祖意凭谁委，只有门前窣堵波。
残红点点尚春光，小立芳台送夕阳。鶑语只闻花里面，鸥飞宛在水中央。风前绿草无人管，烟外青山底处藏。柳幄张天槐幕静，一川涨起麦云黄。
搘颐默默靠柴扉，顿放诗题塞翠微。三径寒松含宿雨，一川衰草卧斜晖。孤烟白处丫峰露，乱叶红边个鸟归。触目园林已如洗，菊花犹著郁金衣。
一自花光为写真，至今冷落水之滨。惟三更月其知己，此一瓣香专为春。清所以清冰骨格，损之又损玉精神。雪中好与谁为伴，只有竹如君子人。
冰玉丰姿不可双，霜前雪后想凄凉。绝怜夜气浑如水，而况笛声堪断肠。以月照之偏自瘦，无人知处忽然香。从今桃李皆门士，谁道花中有孟尝。
云锁蓬莱海接天，琪花瑶草簇春烟。三千年里桃初实，十二楼前月正圆。白日尘埃飞不到，青冥风露冷无眠。共君既饱胡麻饭，一棹归欤弱水船。
满船明月浸虚空，绿浄无痕夜气浓。诗思浮沉樯影里，梦魂摇曳橹声中。星辰冷落碧潭水，鸿雁悲鸣白蓼风。一点渔灯依古岸，断桥垂露滴梧桐。
底事英人便养高，角鹰放了弃弓刀。六壬八遁成韬晦，四塞三边娄绎骚。九十日秋凉气少，一千年事乱时多。长歌大笑不对饮，奈此水光山色何。
五乳峰前第几峰，碧潭深处有蟠龙。半岩冷落孔明雨，一枕萧骚少说风。变化爪牙君子竹，埋藏头角大夫松。高人凄此结茆屋，天下苍生怨旱虹。
白云深处学陈抟，一枕清风天地宽。月色似催人起早，泉声不放客眠安。甫能蝴蝶登天去，又被杜鹃惊梦残。开眼半窗红日烂，直疑道士夜烧丹。
篮舆过尽几山丫，夜宿天台仙子家。我昔岩前种芝草，尔来云表饭胡麻。金前错落枫犹叶，玉靥飘零菊更花。霜露逼人心兴倦，无穷旧事散天涯。
天台山头梅花时，天台仙人去不归。晓猿夜鹤不堪听，丹井药炉何所依。老竹数竿濒碧涧，寒鸦几点饯斜晖。幽人无限萦心事，未得工夫隠翠微。
古塔寒龛几岁华，粥鱼斋鼓响岩丫。满湖春水浸明月，一带晚山横彩霞。石鹿至今空卧草，金鹅终不再衔花。寥寥此意无人委，欲界无禅果是耶。
道人天地便为家，惯见溪山眼不花。竹月光中诗世界，松风影里酒生涯。醒时吟笑扬州鹤，梦见常骑月府蟆。是则官家縻好爵，此生只合饭胡麻。
海山迢递信音稀，静对斜阳独倚扉。回首八千余里路，觉今二十一年非。白云流水聊相伴，绛阙清都未得归。昨夜乐丘残梦觉，窗前明月照鹑衣。
得陇还为望蜀谋，贪心来往似江潮。谁知一死乃所欠，若曰四休渠不消。田氏三千人食客，元家八百斛胡椒。更烹侍妾充殽馔，何事贫颜但一瓢。
谁使诗狂堕桂林，鸣鞭袅雪一伤心。自怜褦襶衣何薄，安有酴酥酒得斟。真个飘蓬将欲老，何曾卤莽似如今。黄刘不喜瑜蒙喜，须信甘宁有赏音。
故故抽身入翠微，头昏背痛便相随。只今得病缘身有，待我无身更病谁。天际寒云糊远岫，松梢归鹤客枯枝。青灯独照黄昏影，且自扶头强赋诗。
红轮荏苒向西颓，笋乘鸱蹲手拄腮。摇兀形神生睡思，按行水石得诗媒。山光走向檐前拱，溪响飞从闼畔来。遥见青山如雪白，心知个是数枝梅。
白云乱山深复深，洞口枯树鸣幽禽。玉雪影梅春寂寞，琅风韵竹夜萧森。海流城外青罗带，岩耸天边碧玉簪。忆著仙人郑文叔，泪随夕照落平林。
眉峰肩井额陂陀，此相曾经鬼眼过。知有命存聊尔耳，谓无天定盍如何。十常九事未如意，一满三停属甚科。佛说我身周法界，恐君莫是烁迦罗。
坡仙曾此缕归程，归雁因而扁此亭。草劲风刚苕水绿，水枯雪老弁山青。霜翎去去宾沙漠，云足翩翩影洞庭。渠亦偶来还自去，弋人何用慕冥冥。
暇日联镳共暑鏖，冰吾瓜李雪吾醪。楼前一水佳人士，眼底千山儿女曹。朝士西湖正𫄨绤，将军北塞更弓刀。道人万丈英雄气，不信胥台便是高。
赋罢清都白玉楼，不知何事复阎浮。琴弹十二栏杆月，酒洗三千世界秋。绛阙瑶台知有路，空青水碧若为求。紫皇早晚怜孤愤，背土凌虚上去休。
夜凉莫听野猿哀，觉我枯肠转九回。淅淅秋风吹性水，淹淹暮雨滴心灰。自怜孤影青灯下，曾作神霄故吏来。若待此生尘债足，凤凰合下已青苔。
千林凉叶颤秋声，前庭后庭新月明。聚头举酒固自乐，秉烛游园聊适情。此去寒衾仙骨冷，可堪清夜泪珠倾。人生聚散浑无据，相约同游白玉京。
一掬精神迥出尘，懒翁自是不凡人。渊明松菊迳犹绿，灵运池塘草正春。已把芝田栽枸杞，不将苔砌展蒲轮。家传衣钵归龙凤，自指冰壶嗣颍滨。
坡仙何日跨鲸归，公是苏家老白眉。把剑舞残杯内酒，抚琴弹破笔头词。桂林种德不知岁，福海流长无尽时。他年翁若回蓬岛，稳把青毡付阿谁。
拟占朝班最上头，宦情冷似一天秋。风花雪月千金子，水竹云山万户侯。海客盟鸥终不动，塞翁失马更何求。明窗浄几华胥外，蝴蝶翩翩自梦周。
不着人间一点尘，翛然一室贮幽人。清宵瓮下酒中圣，白昼笔头诗泣神。芳草惜锄怜绿浄，落花慵扫爱红匀。棋声隔断华胥路，自把博山烧暮春。
醉醒曳杖访松关，正在黄昏杳霭间。既去复来秋后暑，似无还有雨中山。涧边几叶晚花落，天际一钩明月弯。自觉余烟埋屐齿，行行印破藓痕班。
雪里僧伽已寂然，不知香火几何年。殷勤琢雪雕冰语，忏悔嘲风弄月愆。林壑烟霞容有分，庙堂钟鼎得无缘。天池旧拜金灯了，却裹兜罗一袖绵。
久晴忽尔雨丝丝，既雨还晴亦不疑。滕六假宁催入局，赵衰回避乞寻医。捣霜碾雹些来个，剪水雕冰片子时。一夜悄然飞到晓，满天满地化琉璃。
白帝如今已有权，骄阳退壁渐凉天。兑支一霎风来享，供送三更月与眠。山水秋来浑是画，宾朋酒后总成仙。暗蛩弹镊知何处，远树长川忽眇绵。
我亦频年饮大苛，吟髭撚尽为诗魔。夜来斗转参横后，梦在吴头楚尾多。所喜江山无病痛，可怜故旧半消磨。水车自转如谁踏，枕上松声奈若何。
铁髭鹘眼两颜酡，走遍江湖所得多。脚踏雷车朝帝极，手持斗柄戽天河。剑尖指处乾坤暗，丹篆书时鬼魅号。名满四方今老矣，请归玉府掌西曹。
三面俱江一面湖，古今画作水晶图。门临车马红尘道，身在冰霜碧玉壶。何道两山俱翠紫，霅苕二水合清污。岸头笑与黄冠语，为问东林沈在乎。
别来不觉八周星，过尽长亭又短亭。霜雁贴天飞去去，弋人何事慕冥冥。梅开春信宾南国，草劲秋声警虏庭。我亦年来还慷慨，亭前一笑万山青。
柿叶翻黄枫叶红，一江涨起芦花风。水清石露沙痕瘦，日落雨来云意浓。诗思动摇帆影里，梦魂摇兀橹声中。黄昏有底愁如织，南外寄书无去鸿。
困兽犹强剑未红，少年羞见白苹风。心寒赤县神州远，兴入胡庭沙漠浓。谁谓阿蒙犹洛下，未应老亮更隆中。年来弓矢浑无用，只好江头射暮鸿。
倚蓬小立拂征衣，沙上渔翁理钓丝。举世更谁闲似我，只今何事未如伊。莫将水动疑天动，且道舟移是岸移。家在神霄归未得，钓周钓汉笑人痴。
林间一径似惊蛇，中有禅关隠紫霞。烟锁苍松遮寺额，风摇翠竹撼檐牙。客来寂寞盘香穗，饭罢从容瀹茗花。到此徘徊归去晚，夕阳挂树一声鸦。
驿酒沽来满满斟，现成诗句不须寻。轻云阁雨风声软，淡霁笼云日影沉。夹路栀花香野水，隔山杜宇响乔林。草庵饭了从容睡，门外通衢无古今。
一味逍遥不管天，日高丈五尚闲眠。溪鱼村酒别般味，野蔌山肴不用钱。瓮牖荜门关小迳，干柴白米煮清泉。有时拄杖青松畔，便是人间快活仙。
大家放下杖头云，夜宿南安烟水村。蝴蝶梦残天拂晓，杜鹃声断月黄昏。蜂王遣使使花坞，蚁阵分屯屯荜门。自是吾侬适怀处，诗山酒海一乾坤。
翰墨膏肓二十年，才亲笔砚便垂涎。东阳鱼卵寒霜幅，嵊县溪藤妙雪笺。一日秃除千兔颖，霎时磨尽万松烟。洛阳市上今无价，直欲昂头写碧天。
伶伦窥管夜飞灰，万紫千红暗剪裁。微雨绩天烟织雪，寒风簸水月筛梅。寿鸠索妇花前笑，鳏燕呼雏柳外哀。春色无边茶未荚，社前犹欠一声雷。
人情不似吴笺厚，世路常如蜀道难。两鬓已将沾雪白，寸心尚自炳枫丹。君还有意凭谁说，我亦无言把剑看。相对一窗风打雪，通红榾柮谩烧残。
何人皮里有阳秋，谁绢能包得许羞。早趁黄书丞相押，莫空白了少年头。既无顾恋于人己，便请清闲袖手休。岂必灭秦安汉后，始来寻个赤松游。
已把功名等风絮，鹤氅星冠懒成趣。谷口人寻虎迹来，林间庵在猿啼处。好向青山白云中，参取翠竹黄花句。道人珍重老维摩，明日千峰万峰去。
水铢胶法仙而黠，万杵玎珰肩欲脱。龙尾磨开紫玉腴，鼠须点动青霓活。油然作云升太清，沛然下雨惊四溟。何当点开众生眼，大千世界常光明。
瑶林猿啸春坡月，玉渊蛟舞秋崖雪。伊独脯麟饭胡麻，仙爪肯理君毛发。往事王远征蔡经，苔碑寂寞颜真卿。嗅柑羽人叫无处，一鹤飞上寻真亭。
既雨山色晴转佳，望洋雪色脂麻花。白云无边鸟声暮，目断远水明残霞。流萤飞出衰草丛，宿鹊走上枯松丫。人行道上暗回首，月下独对溪头沙。
骄魃羞明晓失威，前村落罢雨丝丝。四方万里共明月，五岳六辅生凉飔。我亦白云一逋客，幸不龙门遭点额。寻常袖手不为霖，直恐风生天地黑。
万蠢惧寒皆向蛰，千岩凉风舞黄叶。雨痕印水如撮缬，虫声入夜如弹镊。酒浇心绪转凄怆，带减腰围增瘦怯。梦向西湖采芙蓉，觉来山外青猿泣。
蟠桃脱核吾来时，铢衣拂石吾未归。翻思此日朝玉帝，有泪如雨沾帝衣。自起凭楼眉自茧，琪花开后知谁剪。凤凰阁上定蛛丝，凤凰阁下须苔藓。
坐见云来复云去，楼里朝朝还暮暮。人间天上梦悠悠，把酒长吁知几度。不堪吞吐良亦苦，暗想珠宫欠良遇。临风对月但无言，无言即是怀仙处。
秋空无尘雁可数，芦花蓼花满江渚。夕阳影里高掀蓬，落叶声中更鸣橹。六角扇起解热风，三杯酒为浇诗雨。船头拔剑叫飞廉，潮花卷雪鱼龙舞。
苍官无禄花有封，花王开国胙春风。不念苍官秦大夫，竹君亦嗤梅兄聋。夜寒愁吟正无思，青灯唤人补残睡。梦为蝴蝶宿花回，画角吹香蒸素被。
三百六旬周复始，二十四岩高且寒。法乳试流锋上蜜，诗肠略露管中班。山山日脚黄金软，片片梅心白雪干。遥指烟霄呼缟鹤，一声清啸水云闲。
阴晴荏苒风吹霜，山北山南稻正黄。照涧芙蓉何绰约，掠云鸿鹄向微茫。心同秋水与天远，夜折岩花和月香。岭海青红俱在目，先随夕照入诗肠。
曾传谌母炼丹诀，夜夜西山采明月。壶里满盛乌兔精，剑尖尚带蛟龙血。一自旌阳县归来，拔宅腾空入金阙。但留仵道八百年，未教他吃东华雪。
层檐叠𪩘入苍冥，千山万山相送迎。晴云一抹收未了，溪尾更濯余霞明。化工朝暮费点染，丹青变态随深浅。凭栏展空千里眼，却愁此轴难舒卷。
笑曳华裾出禁庭，一声长啸万山青。归来车马如云拥，扫去簪缨似梦醒。红码碯杯斟白酒，碧珊瑚枕倚朱屏。也须趁取些强学，作个唐人五达灵。
蜗角蝇头既可憎，如何又问利和名。学他太古先天妙，合取中庸一点诚。乾坤所谓日月祖，坎离乃是天地精。工夫学到震无咎，只字拔茅乘泰亨。
没巴没鼻落一叶，发颠发狂何处风。九十日暑扫地去，满怀汗珠寻已空。却烦察判潘孺子，说与上舍陈元龙。来宵无雨必好月，一樽还要与君同。
笔下自然诗料饱，天工饤出好山溪。鱼知水暖不胜跃，鶑见花飞只管啼。树头鸠使妇唤雨，屋后竹教孙出泥。太白十杯人酕𦩘，碧桃洞口日衔西。
道人惯吃胡麻饭，来到人间今几年。白玉楼前空夜月，黄金殿上起春烟。闲倾一盏中黄酒，闷扫千章内景篇。昨夜钟离传好语，教吾且作地行仙。
往古来今如换肩，我疑公便是坡仙。满城都没个伯乐，一日可能无乐天。方且论文俄判袂，不知握手又何年。忽然铁笛一声响，响到金华古洞边。
曾见先生在九华，朝餐玉乳著琼花。鹿冠夜戴青城月，鹤氅晨披紫府霞。偶携剑在人间世，未把琴归仙子家。一笑相逢松竹里，炷香新话啜杯茶。
西风吹作此岩游，满目松筠翠欲流。玉燕不飞明月夜，石钟一振晓霜秋。惜乎分水便南北，忽尔回头欲去留。且去人间办丹料，却来山顶结茆休。
别是人间一洞天，椿松郁郁起祥烟。德同桂种不知岁，福与水流无尽年。萱草堂前千古事，莲花池上两神仙。莱衣戏彩人无恙，结尽溪山风月缘。
三十三天第一天，玉皇殿下袅轻烟。不知劫数今何代，方是延康第二年。弱水无船归似箭，华胥有梦且游仙。携筇难老亭前坐，且结焚香瀹茗缘。
好松好竹好溪山，车马骈阗自往还。行客闻𥬠新酒白，入门路破嫩苔斑。我言物外清幽地，却似廛中阛阓间。谷粟桑麻空润屋，主人陪接不曾闲。
琼钟发响彩旛飞，窗外青乌半夜啼。松竹无言争地静，星辰可摘觉天低。黄云屋角腾金辇，素月檐头放玉梯。稽首紫皇初宴罢，步虚声断乞刀圭。
世态炎凉觉鼻酸，洞门空掩绿烟寒。仗三尺剑临风舞，把一张琴对月弹。斫竹数竿容水过，倚松半日执经看。山林心绪得闲处，好炼长生不死丹。
思微堂里自冲虚，高士闲居兴味殊。月冷花开数朵静，风清鸟过一声孤。谁知心上工夫妙，欲觅人间俗累无。九转内丹成也未，快骑白鹤去天衢。
秋雨悬天风作寒，冷烟锁住屋头山。半岩飞鸟一声过，峭壁断云千古闲。世俗不知幽静处，神仙隠在有无间。夜来小艇篙脱手，醉把霜筇入翠湾。
满堂冷静爽精神，不着人间一点尘。檐鹊噪风呼薄晚，庭花飘露落残春。华胥上国今无梦，龙汉元年古有身。香篆飞从窗外去，云梢孤鹤唳何人。
绛宫无事绝尘埃，坎虎离龙战几回。白雪飞空铅蘂绽，黄云覆鼎汞花开。龟蛇抱一成丹药，乌兔凝真结望胎。夜半瀛洲寒月落，冷风吹鹤上蓬莱。
我欲杨村结草庐，不知踪迹又江湖。回观咫尺如天远，自别丰标仅月余。忽一二时思故旧，整千百里望音书。忆君不忍忘怀处，一片青云点太虚。
春来行尽烂田畦，云满春空水满溪。风漾碧波翻麦垅，日晴红雨落桃蹊。杜鹃声断惊寒兔，蝴蝶梦残听晓鸡。人在江东寄归信，海棠花谢燕衔泥。
子到铅山我信州，笋舆轧轧又归休。数程细雨斜风路，一片落花啼鸟愁。何必便为阮籍哭，不来相伴赤松游。他年我到蓬莱去，一粒金丹汝去不。
自从汝离武夷来，险阻艰难历几回。江左旅中连值雨，春深路上滑成苔。鸟啼花片落流水，风惨猿声啸古台。举眼四山如壁立，教君归去也心灰。
海外三山一洞天，金楼玉室有神仙。南柯国里柯岩叟，白马江边马自然。鲸脯味甘供老广，黄麻饭熟饲彭铿。金丹炼就炉无火，桃再开花经几年。
地僻人闲春昼长，了然物我两相忘。薄披明月归诗肆，细切清风入醉乡。蜡味溪山闲里嚼，虀羹松竹静中尝。把琴弹破世间事，净几明窗一炷香。
暮云横翠夕阳斜，啼罢歌楼林外鸦。绿竹弄摇风里影，碧桃开遍雨中花。三杯淡酒邀明月，一局残棋惊落霞。人在柯山山上咏，笑挥管笔走生蛇。
新雁飞来一朵云，读之毛骨耸寒鳞。展开大句几钩墨，存想先生满面春。榻上宾朋谈盛德，山中冠褐混凡身。来朝盥手炷香去，恐是蓬莱相识人。
闻道琳宫欲范钟，上皇敕赐万斤铜。一模脱出等闲事，千古要知陶铸功。敲得星飞惊落月，撞教云破响呼风。于今欲为吾皇寿，笑指琼楼贴碧空。
旱魃为妖欲请雩，真人问雨几时无。先将凤表投金阙，拟向龙潭下铁符。弹指雷鸣三霹雳，举头云起一须叟。笑将斗柄轻轻戽，倒泻银河万斛珠。
一笑相逢在翠微，绿槐高柳借凉时。只将水竹烟云兴，说与风花雪月知。日落三杯无事酒，人闲八句自然诗。来朝云过青山外，回首空闻猿鹤悲。
淡烟轻锁数株松，夜静潇潇古谷风。云掩草舒青洞绿，鸟衔花落碧岩红。神仙去后无金剑，仕宦来时有玉桐。未知此后谁人隠，寂寞南来几朵峰。
武夷山前啸一声，云愁雾惨野猿惊。闲披破衲藏风月，醉把葫芦禁鬼神。杖弄银蟾搅天地，夜烹金鼎煮星辰。睡酣不觉机关路，身是红光火一轮。
随身风月几清闲，不做人间泼底官。朝饮一壶朱凤髓，暮餐八两黑龙肝。打开俗网了无事，缚住时光自驻颜。昨夜梦回天上去，琼楼玉阙不胜寒。
半斤雷火烧红杏，一滴露珠凝碧荷。锦帐中间藏玉狗，宝瓶里面养金鹅。铅花朵朵开青蘂，汞叶枝枝发绛柯。莫问婴儿并姹女，等闲寻取旧黄婆。
金公姹女到黄家，活捉苍龟与赤蛇。偃月炉中烹玉蘂，朱砂鼎里结金花。奔归气海名朱骥，飞入泥丸是白鸦。昨夜火龙争战后，雪中微见月钩斜。
地魄天魂日月精，夺来鼎内及时烹。祇行龟鬭蛇争法，早是龙吟虎啸声。神水华池初匹配，黄芽白雪便分明。这些是饮刀圭处，渐渐抽添渐渐成。
旌阳归去太康年，石灶灰寒古洞前。笑斩白龙横蓼岸，醉骑黄鹤步云天。金丹玉屑不复得，铁臼石函犹宛然。四十二口家何在，猿啸西山柏树烟。
和风满面紫芝春，双脸常如酒半醺。法箓把除符券柄，宗门立尽栋梁勋。凤冠夜戴琼林月，鹤氅朝披玉洞云。自是神仙真气象，多生曾是薛真君。
奇花两朵香一炉，片心无事便清虚。壁头有琴床有剑，浩歌梵曲声虚徐。物外志趣本不俗，山轩清胜万事足。自劝之酒三两杯，无争之棋三两局。
月移花影来窗外，风引松声到枕边。长剑舞余烹茗试，新诗吟就抱琴眠。酒醅初泼青螺髓，香篆常烧紫马鞭。九曲溪头冲佑观，清虚堂里有神仙。
惊秋镜里鬓边星，到处溪山皆洞庭。怒雨打莲欹沼绿，颠风掣竹过墙青。趁船紫燕辞芹渚，缩颈白鸥眠蓼汀。荷笠欲寻懒翁去，带些爽气入疏櫺。
旋开白酒买莲房，满泻桐膏炤玉缸。月女冷窥青斗帐，风神轻撼碧纱窗。公疑我是今皇甫，我恐公为昔老庞。醉后唾珠粘纸面，笑将笔力与人扛。
一点红尘惹人心，蘂珠殿上堕遗簪。当时同降瑶台路，祇是于今彭鹤林。梦到人间不知退，夜夜窗下调玉琴。笑指神霄归未得，绛阙清都烟霭深。
螓首蛾眉天上人，不知何事到红尘。神霄蘂笈今谁侍，紫府琪花不敢春。无梦去陪王母宴，前生多是紫虚身。寄言寻取蓬莱路，风送双鸾上太旻。
买得螺江一叶舟，功名如蜡何休休。我无曳尾乞怜态，早作灰心不仕谋。已学漆园耕白兆，甘为关令候青牛。刀圭底事凭谁会，明月清风为点头。
南来一剑住三山，分得平生风月懽。虽宰旌阳应施药，本求勾漏为修丹。蒙庄且慕漆园禄，李老尝为柱下官。我视荣华真惯见，何如早炼碧琅玕。
身落天台古洞天，蒲团未暖又飘然。如何庵不琼台地，想是吾非桐柏仙。无复得餐三井水，未曾深结九峰缘。杖头挑月下山去，空使寒猿啸晓烟。
玉殿朝回夜已深，三千世界静沉沉。微微花雨粘琪树，浩浩天风动宝林。烟锁昆仑山上顶，月明娑竭海中心。步虚声断一回首，十二楼台何处寻。
新巢故园两依依，似与春花秋叶期。雨过池塘得泥迹，日高台榭卷帘迟。秋千节后初相见，祓禊人归有所思。双侣多情拟凭仗，小笺封就碧云诗。
洞霄大涤扈神京，玉珮金珰会百灵。天柱一尖凌碧落，云关九锁叠苍屏。前峰后峰烟漠漠，东洞西洞风泠泠。见说坡仙诗墨在，约君同坐翠蛟亭。
帆腹膨脝饱北风，一弹指顷万山空。天垂九马层云外，人在孤鸿过影中。夙世曾游银世界，飞精复谒水精宫。湖神波吏须相识，吾在神霄旧有功。
天上真珠直下垂，更无钩箔惹尘埃。青鸾白鹤从教入，紫诏黄封不用来。夜月祇为苏邝照，晚风端与葛黄开。纵饶展挂长千尺，莫掩罗浮紫翠堆。
紫霄飞步谒琼楼，回首人间祇一周。云绕昆仑山上起，月沉娑竭水中浮。香烟欲断归来早，羽驾相迎未敢留。尽洗尘缘知熟路，瑶池花木未应秋。
因访翟仙傍柳隈，不堪风景把人推。松杉十丈入斤斧，夏屋数间俱劫灰。道士潜心隠丹灶，儿童劝我举霞杯。谁知自有长生诀，独步白云归去来。
凤去台空事尚存，晨钟暮鼓换罏薰。鱼龙吞吐四海水，鸾鹤歌啸三天云。花觉月寒春又老，沙知潮落夜将分。紫霞真人去路杳，步虚一声闻不闻。
赤心报国丈夫儿，进退存亡己自知。盖世英雄宁畏死，一时忠勇更无谁。冶城夜月将军墓，蒋岳春云武帝祠。从此龙光山下寺，龟哥也著载丰碑。
一月相抛不出门，几经花县几烟村。桑麻影里炊香早，松竹阴中笑语温。幽磬朝离迎白日，疏钟晚泊送黄昏。卷旗收阵归来也，谁是知恩与报恩。
清浄慈门刹尘数，共生如来一妙相。以大愿力出世间，示梵王身宣正法。三十六旬有六日，惟有此日最吉祥。稽首殷勤一瓣香，万岁千秋为寿考。
大悲心上流出底，呼为切脚若为评。不知切脚什么字，写不成兮呼不成。依依稀稀如半月，髣髣髴髴若三星。分付老昭诸善士，生生世世寿康宁。
末山一境不露顶，直下全超五障身。佛国无边皆自己，台山大会付何人。苾𫇴草碧枝枝秀，菡萏花红叶叶新。外祖深恩只者是，一庵和气暖于春。
患累资生无有涯，选官选佛学丹霞。须知发刬殿前草，不碍萱开堂北花。万法从心心是正，一心逐物物皆邪。夜窗寂寂青松下，究彻根源始到家。
朝来泛舟花满湖，亭午返棹风相呼。已收波浪入菱芡，晚开云日媚菰蒲。群飞鼓翼数沙雁，一去没头双野凫。少留霁色定堪玩，可惜归程时已晡。
樱桃未开花绕枝，樱桃已开红满溪。花开几朝今始见，人折人攀那得知。黄鹂飞来问谁主，对面相看隔墙语。今日锁魂事可明，昨夜东风过云雨。
山寺凭高夕未昏，上皇曾此定乾坤。瓯闽散驿缘江岛，龛赭收潮入海门。细雨乱花唐辇道，淡烟疏柳汉营屯。何时汴水东流畔，君返宸居臣故园。
欲望江山夜转真，胡床曾此对嘉宾。伤心皓月长流水，回首清风不见人。花落雉楼横角暮，草生鸥渚破船春。归程岂暇频登览，分付羁愁与白苹。
何日遗踪锁断岗，更谁曾望旧台荒。百年南渡频秋雨，一片西山几夕阳。石碍老松欹径险，岸随干苇出江长。斗间可是无佳气，又见飞乌绕去樯。
高阁巍峨接水滨，兴亡才问便伤神。鸣鸾东阁知何处，跨鹤西山别有人。柳映落霞江渚暮，草铺斜日野田春。群鸥亦厌多悲感，偏与忘机客最亲。
吴云迢递楚云鲜，从此南征路几千。汉使五羊登岭日，鲁经三豕渡河年。榕穿白草飞蛮雨，椒落黄芽起瘴烟。待及戍瓜多载石，定无番货入归船。
山门寂寞唐栖寺，别去闲居又一年。草暗暮田群雁远，花明春院一僧禅。云房夕磬浮清雨，水殿寒灯宿细烟。作得诗成无寄处，几回遥认隔溪船。
远望披裘日几回，可堪江上暮寒催。云飞旷野迎风断，雪洒长滩夹雨来。马踏野桥嘶破板，鸟迷村路立高桅。暂须移向疏篱泊，迁就惊春一树梅。
独行沙岸不相携，准拟沿溪更渡溪。药蔓交加虫上下，柳花撩乱蝶高低。杖头晓伴春云石，屐齿晴翻夜雨泥。诗就随山为人写，等闲抽尽锦中题。
小作幽园傍宅开，只须数亩占楼台。石移林屋秋云至，水带松江暮雨来。径草散香迎过屐，砌花分影荫流杯。人家园圃应无数，不似君能日几回。
梧叶萧萧墓草长，梦魂曾断九回肠。空闻绛帕离章水，谁见黄旗入洛阳。鸦噪暮园江阪迥，龙盘春戍石城荒。赤乌不识桑田变，犹自凄凄守白杨。
袅袅朱栏倚细波，绿云相对閟嵯峨。中天车驾曾擒虏，何日楼船定入河。霁柳午阴随岸远，露桃春色过墙多。黄旗适应东南运，已办箫铙几曲歌。
细藓柔莎琐旧堆，昔年曾见异僧回。如何天上飞灵雨，不为人间洗劫灰。江接潮头诸脉应，地连岗势一支来。只今不假虚无事，别是春风歌舞台。
一径逶迤草自芳，何为不复更翺翔。应须旧国还宣武，别有高台在建章。白鹭背花寻塔路，赤乌冲柳集宫墙。中兴不比偏安事，且对梧桐荐羽觞。